
.Ligesom i 1893 l ) foretog jeg ! Sommeren 1896 en større 
Exkursion med naturhistoriske Studerende og yngre Kandi- 
dater, denne Gang til Skagen. Deltagernes Antal var 20, og 
Cand. mag. Raunkiær var ogsaa denne Gang med som 
Assistent. En Beretning om Touren kan formentlig have sin 
Interesse, dels for Deltagerne, som gjennem den kunne tilbage- 
kalde i Erindringen det Vigtigste af, hvad de fik. at se, eller 
supplere det Sete med Oplysninger, som de af en eller anden 
Grund ikke fik paa Stedet selv, — dels for andre Botanikere 
som en Vejledning under senere Exkursioner, og dels som 
et Materiale til Brug ved en fremtidig Bearbejdelse af Dan- 
marks Plantevæxt — - for Andre, hvis jeg ikke selv skulde 
naa at forsøge en saadan. Jeg har suppleret det paa selve 
Touren Iagttagne med Optegnelser og Iagttagelser fra mine 
tidligere Besøg i den samme Egn, og har medoptaget Et og 
Andet af den yderst sparsomme Litteratur 2 ). Dernæst har 



*) Se Botanisk Tidsskrift, 19. Bd., 1894: „Exkursionen til Fanø og 
Blaavand i Juli 1893*. 

3 ) Væsentlig følgende: Beretningen om Botanisk Forenings Exkursion 
til det nordlige Vendsyssel 27.-31. Juli 1891 i Botanisk Tidsskrift, 
Bd. 18, 1892. 

Endvidere er benyttet: A. Peter Gaardboe's „ Fortidsminder 
fra Vendsyssel" (1893). P. Feilberg, Om Græskultur paa Klit- 
sletterne Ved Gammel Skagen (Autograf. Hæfte, 1890). 

jeg ogsaa indført mine Iagttagelser fra Botanisk Forenings 
skandinaviske Exkursion, der fandt Sted i Dagene umiddel- 
bart efter min Exkursion med de Studerende, og sluttelig 
har jeg benyttet en Del Oplysninger af de Herrer Overklit- 
foged Dahlerup i Skagen og Plantør Jeckel i Højen, 
samt af Stud. mag. Morten Pedersen, der botaniserede i 
de paagjældende Egne i Begyndelsen af August iaar (1896), 
af Lektor Johannsen og Gand. mag. F. K. Ravn. 

I. 
Exkursionens Gang 

var følgende. Den 1ste Exkursionsdag var d. 13. Juli. Fra 
Brøndums Hotel, hvor vi Alle fik Bolig, vandrede vi gj^nnem 
Skagen mod Sydvest til den gamle Kirke. Terrænet om 
denne er Klitter, som endnu ikke ere varigt dæmpede, ikke 
have nogen naturligt sammenhængende Plantevæxt og derfor 
ikke ere typiske „graa* Klitter (Billede af saadanne se Beretn. 
om Exkursionen 1893, S. 63). 

Saa tæt bevoxede Klitter, som vi saa paa Fanø og som 
man finder mange andre Steder i Jylland, synes endnu 
sjældne her paa Jyllands Nordspids. Mellem Klitterne ligge 
som sædvanlig fladbundede Lavninger, hvor der er nær til 
Grundvandet, og hvor en frisk grøn Plantevæxt i Regelen 
møder Øjet (se Tav. 4). Ved Kirken mødte Lektor Johannsen 
og Plantør Jeckel med Søn fra Højen, og under de sidstnævntes 
Vejledning tog vi de af Staten efter Inspektør Feilbergs An- 
visning foretagne Anlæg af Græsmarker i Øjesyn. Fra de 
høje Klitter v. f. Kirkeruinen (Kirkeklitten) har man en vid 
Udsigt over de Sletter, som Feilberg benævner „det sydlige 
Sletteparti", og hvor de ældste af Statens Græsmarker findes. 
Vor Opgave var her at faa et tydeligt, med Maal oplyst Ex- 
empel paa, i hvilken Grad Plantevæxtens Natur afhænger af 
Grundvandets Stand. Grundvandet danner her nemlig en 
næsten vandret, mod Nordvest (mod Skagerak) svagt 

skraanende Flade, og ligger ikke langt under Overfladen. 
Men denne sidste er, om den end i det Hele og Store maa 
kaldes vandret, dog ingenlunde jævn; dels er der Steder af 
stor Udstrækning, som ligge lidt lavere end de andre, dels 
er der i den østlige Del, som endnu ikke er bleven tagen i 
Kultur, en stor Mængde smaa, lave, isolerede Høje, smaa 
Klitter, der hæve sig kun lidt højere end den omgivende 
Mark, men hvorved der dog fremkommer en, i Virkeligheden 
yderst ringe, Forskjel i Terrænets Højde, der alligevel bliver 
meget iøjnefaldende ved de store Vegetationsforskjelligheder, 
somTerrænforskjellighederne, det vil sige de ved disse frem- 
kaldte smaa Forskjelligheder i Grundvandets Afstand fra 
Overfladen, medføre. Idet jeg herom henviser til Feilbergs 
Afhandling, skal her blot anføres, at ifølge hans Erfaringer, 
der bekræftedes ved de, selvfølgelig meget faa og spredte 
Maalinger, som vi kunde udføre, er der følgende Forhold 
mellem Vandspejlets Dybde og Vegetatio'nens Art: 

Hvor Vandspejlet om Sommeren staaer omkring 3 
Tommer (c. 8 Cm) under Overfladen og om Vinteren over 
eller i Højde med den, ere de forskjellige Sivarter (Juncus) 
fremherskende paa ethvert Sted, hvor ikke Mosedannelse 
med tilhørende Vegetation er begyndt 1 ). 

Ved 6 Tommers (c. 16 Cm) Dybde begynde Græs- 
arterne vel at komme, men Mos og Halvgræsser danne dog 
Hovedmassen. 

Staaer Grundvandet 9 Tommer (c. 24 Cm) under 
Overfladen, finde vi Svingel- og Hvene- Arter samtidig med 
Halvgræsserne, hvoraf navnlig Carex vulgaris fremtræder i 
stor Mængde og meget frodigt. 

En Dybde af 12 Tommer (c. 31 Cm) giver, hvad man 
kan kalde normal Græsbund i almindelige varme Somre — 
alle Græsarter trives, og Kløveren voxer godt, naar Surhed 
og Kulde er skaffet bort. 



*) Hvor der ikke staaer Vand om Vinteren, vil Jorden fjerne strax 
„springe i Lyng". 



Digitized by 



Google 



Ved 15 Tommer (c. 39 Cm) er Vaarsæden god, og 
denne Dybde i lidt varme Somre, ligesom 

18 — 21 — 24 Tommer (c. 47 — 63 Cm) eller efter 
Jeckel c. 18 Tom. (c. V* M) Dybde i mere kolde og fugtige, 
synes bedst afpassede efter de almindelige Sædarters For- 
dringer. 

27 — 30 Tommer (70—80 Cm) afgiver endnu brugelig 
Rugjord, medens ved: 

30 — 40 Tommer (80—105 Cm) Overfladen viser 
sig at være ganske ubrugelig til Sædafgrøder, og kun Sand- 
skjæg (Weingærtneria canescens) frister en kummerlig Til- 
værelse. Al Dyrkning maa her opgives, saaledes som Til* 
fældet har været med de Partier af Gammel-Skagens Mark, 
der ligge i denne, Højde over Grundvandet. Kun til Be- 
plantning med Naaletræer egne disse Partier sig. 

At der er Forskjel paa Vandstanden til forskjellige Aars- 
tider og i forskjellige Aar, alt efter Nedbørens Mængde, 
følger af sig selv. Forskjellen mellem Vinter- og Sommer- 
Vandstanden angiver Feilberg til omtrent 6 Tommer (15 
— 16 Cm), men den kan ifølge Overklitfoged Dahlerup 
endog beløbe sig til 2 1 /« Alen (1,57 M), og der haves ét Ex- 
empel fra Bunken Plantage; »her er en Vintersø, der i 
Regelen har 2, ofte 2V« og til Tider 3 Al. Vand, men om 
Sommeren udtørres den i Regelen og særlig iaar (1896) er 
der nok mere end V* Al. til Vandet under Søbunden. 
Lignende, om end ej saa store Svingninger finde Sted i 
Skagens Sletter«. 

Det var denne Grundvandets Indflydelse paa Vegetationen, 
som vor Vandring til GI. Skagen saa fortrinligt oplyste. Den 
østlige Del af den sydlige Slette ligger endnu hen i Natur- 
tilstand (for saa vidt man overhovedet kan tale om en saa- 
dan der, hvor Græsning af Kreaturer og maaske endog Høslet 
finder Sted); vi gjennem vandrede her naturlige, af Star, Pil 
m. m. dannede, Enge, hist og her lavere og fugtigere samt 

bevoxéde med Siv og Eleocharis, eller afbrudte af lave, 
med Lyng eller Klit-Urter bevoxéde Sandhøje, som Klit- 
bestyrelsen har beplantet med Bjærgfyr. Omkring disse 
smaa Høje („Knarker") som Midtpunkt viser Plantevæxten 
ofte tydelig lignende Ringdannelser som dem, der omtaltes 
i Exkursionsberetningen fra 1893; medens Højens Top maaske 
er en ægte Klit, er dens Fod helt rundt tæt bevoxet med 
Hedelyng, uden om hvilken Ring følger en anden af Klokke- 
lyng, og udenom denne følger Star-Engen, i hvilken der 
maaske slet ikke findes Klokkelyng eller ialtfald kun ganske lidt. 

Medens den østlige Del af Sletten saaledes endnu er en 
frisk grøn Natur-Eng med indstrøede smaa Klitter, hvis 
Naaletrækulturer endnu ere unge, er den vestlige Del ind- 
tagen under direkte Kultur, gjennemskaaren af Grøfter og 
omdannet til Græsmarker. Aarets Høafgrøde paa disse var- 
allerede for største Delen borført, og de frembød derfor ikke 
stor floristisk Interesse. 

Efter hvad Plantør Jeckel oplyste, er Fremgangsmaaden 
ved Kultiveringen følgende: Først reguleres Jordbundens 
Vandholdighed, og Jorden gjennemluftes ved Gravning af 
Grøfter (ved et Stigbord kan Vandholdigheden reguleres til 
enhver Tid, navnlig kan ethvert Regnskyl om Sommeren ud- 
nyttes, men Vanskeligheden er naturligvis undertiden at skaffe 
Vand nok); Overfladens Ujævnheder udjævnes enten ved Af- 
gravning eller ved Paakjørsel af Jord, og efter at Jorden er pløjet 
og gødet, saaes der i 1ste Aar Havre, 2det Aar atter Havre samt 
en Blanding af mange Slags Græsfrø med Kløver og andre 
Foderurter, bl. a. ogsaa Kommen. Vi fandt her Marker paa 
meget forskjellige Alders- og Udviklingstrin, fra rene Havre- 
marker til 1ste, 2det og 3die Aars Græsmarker. Om disse 
Markers Skæbne i Fremtiden kan der endnu ikke siges andet 
sikkert end det, at hvis Naturforholdene fremkalde en lignende 
Sænkning af Vandstanden som paa den nordlige Slette, vil 
det gaa som med denne , om hvis Frugtbarhed for nogle 
Generationer siden der gives Tradition, men som nu er et 

fuldkomment øde Land (se Feilberg 1. c). Ogsaa udtales det 
som sikkert, at hvis de ikke stadig eftersees og gødes, og 
Grundvandspejlets Stand reguleres, navnlig derved, at Af- 
ledning holdes i Orden Vinter og tidligste Foraar., ville de 
med Tiden vende tilbage til Naturtilstanden og da navnlig- 
„springe i Lyng". 

De af mig og Andre gjorte Maalinger af Vandstandens 
Dybde ere, som bemærket, kun faa og spredte, men anføres 
dog til Sammenligning med ovenstaaende. I Slutningen af 
Maj 1896 fandt jeg Vandet i 62 Cm Dybde paa en pløjet 
og merglet Mark med Sandjord; ved Siden af var Terrænet 
en Smule højere, Vandstanden i c. 1 M Dybde, og her var 
tør Calluna-Hede. M. Pedersen opgiver følgende Dybder for 
Vandstanden paa nogle Lokaliteter: 

Narthecium-Drosera-Slette: 30 Cm. 

En Erica-Slette: 50 Cm. 

God Kløvermark ved Aalbæk: 55 Cm. 
• En Pors-Slette ved Gaardbogaard: 58 Cm. 

En udmærket Kløvermark paa en Dobbe ved Knasborg : 
65 Cm. 

Erica-Slette ved Raabjerg: 80 Cm. 

En Plantago maritima v. pygmæa Bestand: 83 Cm. 

Under en Psamma-Tue indtil over 2 M ingen kjendelig 
Fugtighedstilvæxt. — Andre Angivelser følge senere. 

Ved Højen havde vi Lejlighed til at se M ar tørv- 
grave; i de undersøgte, nylig gravede Tørveprøvef fandtes 
Masser af Fleg (d. e. Blade og Rodstokke af enkimbladede 
Sumpplanter) samt Frø af Bukkeblad. 

Fra Højen kjørte vi ad Stranden til Grenen. Paa 
den første Del af denne Strækning staa Klitterne ud mod 
Nordvest med ret bratte, ved Havets Nedbrydning dannede 
Sider, — her bortføres Land; men paa Nordsiden, omtrent 
fra Højens Fyr langs Nordstranden ud til Grenen, er det tyde- 
ligt, at Nydannelsen af Klitter og Landets Tilvæxt er i fuld 
Gang. Man har her dels store Stensletter eller Stenvolde, som 
Havet har opkastet (Havstokke), dels faaer man navnlig nær 
Skagens Fyr elegante Exempler paa Klitdannelse, lige fra de 
allerførste ganske sinaa, der opstaa om en Sten, et i Land drevet 
Træstykke, en Tangbusk ell. lign., og op til ret betydelige, af 

store, hvide, blødt afrundede Sandmasser dannede Klitter, i 
hvilke Hjælme og Marehalm voxe med en overordentlig 
Frodighed , og hvis Plantevæxt - endnu væsentlig er ind- 
skrænket til disse to Arter (Tav. 1). Enkelte Steder fandtes 
prægtige Bevoxninger af den grønblaa Eryngium maritimum 
(som her kaldes „Sømandstro") og som nu stod i begyndende 
Blomstring (se Tavle 2). 

Desuden træffes hist og her enlige, men undertiden 
kæmpemæssige Exemplarer af Cakile rnaritima, eller en enlig, 
vidtstrakt, frisk grøn Plet 7 af Halianthus peploides eller 
enkelte andre Arter spredte enligt omkring. I en Klitdal 
findes den her i Landet ellers kun ved Løkken voxende^ 
nordiske Carex inqurva; den fandtes ikke paa vor Tour, 
men senere af E. Rostrup (oprindelig af Rosenvinge). 

Længere inde mod Land bliver Klitternes Plantevæxt 
tættere, og andre sandbindende Arter, saasom Hippophae o. a., 
hjælpe med til at binde Sandet. 

Betragtes Landskabet fra Fyrets Top, sees ogsaa Landets 
Tilvæxt tydeligt, idet et Antal lave Klitrækker, en Slags 
„Rimmer« , der ere parallele indbyrdes og med Kysten , og 
mellem hvilke der ligger vandrette Sletter (dels Stensletter, 
dels frisk grønne Engdrag), vise den sukcessive Flytning af 
Kystlinien længere og længere mod Nord og Øst. Man har 
her vistnok et System af en Slags Rimmer og Dobber ligesom 
det store, længere mod Syd værende, for hvilket Dr. K. J. V. 
Steenstrup dog antager en anden, mere indviklet Til- 
blivelsesmaade. Disse Rimmer have da altsaa en anden Op- 
rindelse end de store i Retning af de herskende Vinde 
liggende Klitrækker, hvis Oprindelse samme har paavist for 
faa Aar siden *). 

En Del af Stranden mellem Højen og Grenen er, som 
nævnt, dækket med utrolige Mængder af smaa Rullestene, 
paa sine Steder opkastede til hele Volde. Disse Stene siges 



*) Videnskabelige Meddelelser fra den naturhistoriske Forening i Kjø ben- 
havn, 1894, og i : Meddelelser fra Dansk geologisk Forening, Nr. 1. 

at vsere i Vandring langs Kysten fra Syd og Sydvest mod 
Nord og Nordøst og ere paa denne Vandring drejede om 
og Hjørnet vandrede over „Grenen*, som er dækket af dem, 
og naaede et Stykke ned paa Østkysten eller om man vil 
Sydsiden. Det siges, at man f. Ex. har kunnet følge Vand- 
ringen af en strandet Ladning Mursten ad denne Vej, hvilket 
er højst naturligt og let at forklare ved Bølgebevægelsen, de 
fremherskende Vinde og navnlig Strømmen (Danske Lods S. 28). 

Den 2den Dags Exkursion. Med Toget Kl. 7 Fm. 
toge vi til Hulsig Station. Derfra vandrede vi først en Kilo- 
y meter mod Nord til den store Tornbakkerimme, ved og paa 
hvis Sydside der findes Egepurrer (om dem nærmere i det 
følgende), og gik derfra langs Rimmen mod Vest hen ad 
Starholm, hvor vi atter besøgte nogle Egepurrer samt nogle 
floristisk interessante frodige Enge; her fandtes f. Ex. Comus 
suecica, Andromeda polifolia, Carex limosa, Arnica montana. 
Hen imod Kannestederne er der store Strækninger af fugtig 
Hede (ÆWca-Hede). Kannestederne naaedes Kl. 11. Her fik 
vi Frokost hos Chr. Jensen Høgenhav. I den »Rende", der 
fører ned til Havet, samledes Batrackium heder aceum, og i 
Strandklitternes mod Vest stejlt faldende Sider fik vi Lejlig- 
hed til at se fortrinlige Martørvlag højt oppe i Klitten. Strand- 
bredden viste et ejendommeligt, senere nærmere omtalt 
Fænomen med grønne Pletter paa de Steder, hvor Vand- 
mænd vare blevne kastede op af Havet. 

Mellem Klitterne er der flere mindre Stensletter. Om 
selve Kannestederne er der dels tør Ctøføma-Hede, dels (syd 
for dem) tørre Sandmarker, som dog ere dyrkede. 

Vor næste Vandring gjaldt den berømte Studeli-Mile 
(eller Raabjerg Mile) *), der ligger lVi Km s. f. Kannestederne. 



] ) I Almindelighed kaldes den Raabjerg Mile, men da Generalstabens 
Kort og A. P. Gaardboe (1. c. S. 15) kalde den Stude-li, er dette 
formentlig det rigtige. 

Forskjellen mellem Klit og Mile er, at hin er en mere eller 

Over de magre Sandmarker, gjennem hvilke der løber dybe, 
mærkværdig planterige Grøfter, og et trøstesløst Klitterræn 
naaede vi Milens vestlige Side. Her findes vandrette, fugtige 
Sletter, som endnu ere ganske planteløse; de ere aabenbart 
fremkomne derved, at Sandet for ikke længe siden er blæst 
bort, øster paa, ind over Milen og blæst bort lige ned til den 
Dybde, i hvilken Fugtigheden er stærk nok til stadig at holde 
Sandet vaadt og binde det. Ved Gravning fandt vi ogsaa, 
at Grundvandet laa i c. 50 Cm Dybde; dette Maal angiver 
altsaa Vandets kapillære Stigningshøjde paa dette Sted; be- 
mærkes maa dog, at det i usædvanlig lang Tid havde været 
Tørke og stille Vejr, hvilke Faktorer utvivlsomt ville ind- 
virke paa Mægtigheden af Sandlaget over Grundvandet (10. 
August fandt M. Pedersen 53 Cm paa de samme Lokaliteter). 
Vandet var velsmagende og friskt. Naar disse Sandflader 
ere aldeles planteløse, maa Grunden være den, at de endnu 
ere saa unge; Planterne have ikke faaet Tid til at ind- 
vandre. 

Vejret var stille og varmt, og der var ikke Spor af 
Sandflugt paa Milen. Den avancerer efter Sigende og efter 
et løst Skjøn gjennemsnitlig c. 8 M (12 Alen) aarligt mod 
Øst, og skifter — hvad der er sikkert nok — uafbrudt Form 
paa sin østlige Side. Dele af det midterste Parti avan- 
cerede, efter Overklitfoged Dahlerups Angivelse, omtrent 
et Par Hundrede Alen paa een Gang i en stærk Storm. 
Hældningsforholdene ere som paa en typisk Klit, nemlig ringe 
mod Vest (c. 5°), stærke mod Øst; vi fandt her ved Maaling 
23—30°, hvilket ogsaa er det normale 1 ). (Se Tavle 3.) 



mindre bevoxet, denne en ganske planteløs Sandhøj. De fleste 
Miler ere tillige meget mægtige Sandbanker. Efter P. Gaardboe 
kommer Navnet „Mile" af det oldnordiske Mel ur, som netop be- 
tyder Sandbanke, Banke af løst Sand. 
J ) Jvfr. Forchhammer i „Almenfattelige Afhandlinger"; ogsaa „Dan- 
marks Statistik" ved Falbe Hansen og Scharling, I, S. 139. Warming, 
Botaniske Exkursioner 2, De psammotile Formationer i Danmark 
(Videnskabelige Meddelelser fra Naturhistor. Forening, 1891, S. 165). 

5* 

Det viste sig, at det løse Sand paa Klittens Top kun 
havde c. 10 Cm Dybde ; under dette Lag var Sandet fugtigt, 
køligere og sammenhængende. I 8 Cm Dybde fandtes 
Varmen at være 28° C, i 10 Cm 26—27°, medens Luften i 
Skyggen var 21° (frisk Luftning fra Vest). Andre Steder, 
hvor Blæst nylig har føget Sandet sammen, ligger det fugtige 
Sand selvfølgelig dybere. Til Grundvandet vil der naturligvis 
være en Afstand af hele Klittens Højde, hvilken vel omtrent 
er 70 Fod (c. 20 M) 1 ), og formodentlig en halv Meter til 
(se ovenfor: Grundvandstanden ved Foden). 

Efter Dr. K. J. V. S teens trup tager den nu af i Højde, 
fordi de vest og øst for den liggende Klitter, fra hvilke den 
tidligere næredes, nu ere dæmpede; den skal i en halv Snes 
Aar være bleven en Del lavere 2 ). Arealet af den hele Mile 
er det vanskeligt at angive bestemt; Steenstrup anslaaer den 
til en Længde af 1500 Al. (1000 M) og en Bredde af i det 
Højeste 7—800 Alen (c. 500 M). * 

Vi tilbragte en lang Tid med at undersøge den inter- 
essante Plantevæxt i og omkring Søerne, som ligge sydvest 
for Milen. Disse ere ret store, men meget lave; man vader 
med Lethed gjennem dem, ialtfaldt som Vandstanden var 
for Tiden; om Vinter og Vaar er den naturligvis højere, 
hvad Breddernes Udseende ogsaa viste. Bunden og Bredderne 
ere selvfølgelig Sand, men der har dog enkelte Steder kunnet 
samle sig Dynd, f. Ex. i den vestlige Side, hvilket aabenbart 
staaer i Forbindelse med, at vestlige Vinde ere de herskende 
og maaske ogsaa de stærkeste. Plantevæxten vil blive om- 
talt senere. Desuden findes her store Strækninger med den 
i Klitdale almindelige, lave, frisk grønne Plantevæxt, sammen- 



2 ) Generalstabens Maalebordsblad har paa Toppen en lille Kurve 
mærket 130', Sletten ved Foden gaar mellem 50—60'; altsaa er 
selve Milen c. 70'. 

2 ) Efter Steenstrups Nivellement synes Toppen at være aftaget 6,5 Fod 
i c. 8 Aar. 

sat for en stor Del af Salix repens og mange smukt 
blomstrende Urter (se Tavle 4). 

Efter afsluttede Undersøgelser vandrede vi mod Sydøst 
ad Aalbæk til; først gjennem et vidtstrakt Klitterræn, i 
hvilket jeg i Maj iagttog interessante rene Bevoxninger (Be- 
stande) af Eriophorum angustifolium paa Sandbund med en 
Grundvandsdybde af 32 — 35 — 40 Cm (mellem Eriophorum, 
hvis hvide Hoveder næsten gave Lokaliteterne Udseende af 
at være snedækkede, voxede enkelte Exemplarer af Poten- 
Ulla argentea, Pedimlaris palustris, Carex Goodenoughii, 
Equisetum Mmosum, Sagina procumbens, Brosera rotundifolia). 
Efter at være komne ud gjennem dette Klitterræn, forbi 
Lodsko wad Mile, førte vor Vej os over dyrket, fladt Land 
med en Del uopdyrkede Pletter af Pors-25rica-Hede, hvor 
der var rigeligt af Rhynchospora alba og fusca, forbi en Ege- 
purre ved Lodskovvad, der besøgtes flygtigt, og vi endte 
derpaa i Aalbæk Kro, hvorfra vi efter et 2—3 Timers Hvil 
kjørte til .Skagen. 

Den 3die Exkursion foretoges den 15de Juli til- 
vogns fra Aalbæk Kro til Tversted Plantage og Gaardbo- 
gaard, „Danmarks nyeste og nordligste Herregaard, samt til- 
lige en af de smukkeste". Touren lededes af Overklitfoged 
Dahlerup og Godsejer Jørgen Larsen til Gaardbogaard. 
Først gjordes der Holdt ved Raabjerg Sø, derefter ved 
Skivern; gjennem Klitterræn vandrede vi derefter til og 
gjennem Tversted Plantage , hvis interessanteste Partier 
forevistes af Hr. Dahlerup (de omtales senere), og sluttelig 
kjørtes til Gaardbogaard, hvor vi overordentlig gjæstfrit mod- 
toges og beværtedes af Godsejer Larsen og Familie. Tiden 
mellem Frokost og Middag benyttedes til at kaste et Blik 
paa den store Bedrift, som her er opstaaet, samt paa Plante- 
væxten i den udtørrede Sø, og paa Stensletterne øst for 
Gaarden. Om Søens fordums Størrelse og Historie henvises 
til Peter Gaardboes Meddelelser 1. c. navnlig S. 125, 263, 299. 

Hermed endte Exkursionen. Om Aftenen tog nogle af 
Deltagerne fra Aalbæk til Skagen for at deltage i Botanisk 
Forenings paafølgende Exkursion, medens de fleste droge syd- 
paa, enten hjem eller til det biologiske Kursus i Frederikshavn. 

IL 
Plantevæxten i den undersøgte Egn. 

Ved de i det foregaaende skizzerede Vandringer paa 
Jyllands Nordspids havde vi gjort Bekjeridtskab med en af 
Danmarks i botanisk og landskabelig Henseende interessanteste 
Egne; en Mængde af de for Vestjylland ejendommelige Plante- 
arter havde vi faaet Lejlighed til at se, og paa Plantevæxtens 
Fordeling i det Store og Hele samt Afhængighed af de ydre 
Vilkaar, navnlig Vandstandsforholdene , havde vi faaet .en 
Række oplysende Exempler. Det er selvfølgelig vanskeligt 
allerede nu, efter en i det Hele saa utilstrækkelig Under- 
søgelse, som denne Egn har været Gjenstand for, at give en 
Fremstilling af dens Vegetationsforhold. Naar jeg ikke desto 
mindre forsøger dette, skeer det i det Haab, at der derved 
maa dannes et Grundlag til Lettelse for senere Studier. 

Jeg begynder med det, der ifølge Landets Oprindelse 
maa ansees for at være det oprindelige Udgangspunkt for 
det Hele — nemlig Sandet og dets første Plantevæxt, og 
gaaer derfra Skridt for Skridt til de yngre Dannelser, de 
som maai antages opstaaede paa Grundlag af andre, uden at 
det selvfølgelig er muligt at følge en stræng kronologisk 
Orden. 

1. Sandstranden 

er Landets alleryderste Bælte. Til den maa ikke blot hen- 
regnes den Strandbred, der er dannet af fint Sand, men 
ogsaa den, som bestaar af Smaa-Sten, altsaa ogsaa de Sten- 
bræmmer og Stenvolde, der kante Landet mod Skagerak og 
Kattegat. 

Dette Bælte er yderst plantefattigt og tillige fattigt paa 
Gjenstande, der kunne vække Naturforskerenå Interesse. 
Alleryderst, hvor Havet jævnlig gaaer op, er der slet ingen 
Vegetation. Lidt fra Bredden viser Sandet sig paa mange 
Steder, maaske ved nærmere Undersøgelse overalt, grønt, 
naar man fjerner et allerøverste, meget tyndt Lag. Det er 
det samme Fænomen, som findes omtalt i Beretningen for 
Exkursionen 1893, S. 66 og 81, og Planterne ere formodentlig 
tildels de samme. I Sandet fra Grenen har Dr. Koldérup 
Rosenvinge fundet en Chlamydomonas i stor Mængde, der 
ikke fandtes 1893; denne Sandflora, som jeg ogsaa har seet 
f. Ex. ved Lønstrup, fortjener aabenbart en nøjere Under- 
søgelse. Jeg har bemærket dette grønne Sand lige fra 
Grenen og ned til Kannestederne. Paa en ejendommelig 
Maade træder den grønne Farve for Dagen paa Steder, hvor 
Havet har kastet Vandmænd op, hvad der viste sig tydeligt 
ved Kannestederne. Hver Vandmands Plads var tydeligt 
tegnet i den jævne gullige Sandflade ved en grønlig skive- 
formet Figur, i hvilken dens firdelte Fordøjelseshule tydeligt 
tegnede sig, og som tillige var ganske ujævn, som om Sandet 
var oprodet af en Mængde meget smaa Dyr. Fra Skiven 
strakte sig altid en i Bredde -aftagende, indtil V« M lang 
Stribe tid mod Havet, og Bredden af denne Stribe var inde 
ved Skiven omtrent dennes, men udad tog den jævnt af; 
denne Stribes Udseende er ganske den samme som selve 
Skivens; den stammer formodentlig fra Vandmandens Fang- 
arme og andre nedhængende Dele. Lektor Johannsen for- 
moder, at denne Oprodning af Sandet skyldes Tanglopper, 
da han efter Solnedgang ofte har seet Myriader af disse 
Dyr omkring de døde Vandmænd. Ved denne Oprodning af 
Sandet skulde da det grønne Lag kommer tilsyne. Maaske 
har det, som Ravn bemærkede, ogsaa nogen Betydning, at 
Sandet under Vandmanden holdes fugtigt lige til Overfladen, 
saa at Algerne kunne trives lige saa langt. 

Lidt længere fra Havet, hvor den dagligt, periodisk ind- 

trædende Flod ikke naaer op, findes en og anden Strand- 
plante navnlig Cakile maritima og Halianthus peploides. 
Agropyrum junceum synes sjældnere end paa Jyllands Syd- 
vestkyst, hvilket rimeligvis staaer i Forbindelse med, at der 
ingen Nydannelse af Klitter finder Sted undtagen længst 
i Nord. 

2. Den levende (hvide) Klit. 

Det er, som ovenfor nævnt, navnlig ved Skagens Nord- 
strand, at nye Klitter fødes, og at man kan se de afrundede 
bløde Former, i hvilke det fygende hvide Sand lejrer sig om 
Hjælmens og Marehalmens Tuer (Tav. 1, 2). Om Klittens Op- 
rindelse og Væxt og Planternes Væxt med Sandflugten henvises 
til min Afhandling om de psammofile Formationer. Her 
iagttoges intet Nyt, heller ingen sjældne Planter. Foruden 
de to nævnte, der her voxe med umaadelig Frodighed, findes 
her følgende: 

Sonchus arvensis ; Halianthus peploides , der gaaer højt 
op i Klitterne og endog ned paa Landsiden af dem ; Eryn- 
gium maritimum, i stor Mængde (se Tavle 2); Lathyrus 
maritimus , Nordstranden og øst for Kirkemilen ved Havet. 
Disse Planters Naturhistorie er mere eller mindre omstænde- 
ligt omtalt af mig i »psammofile Formationer". Her skal kun 
tilføjes et Par Bemærkninger om Lathyrus maritimus. De 
vidt omløbende og rigt forgrenede Jordstængler ere hvide og 
ret tykke, indtil den hageformet ombøjede Spids, hvor de 
(som iøvrigt maaske alle de Jordstængler, der have nuterende 
Spids) pludselig blive tynde. Rødderne hænge fulde af Sand. 
paa de haarbærende Dele. De overjordiske Dele ere blaa- 
grønne, aabenbarfe voxdækkede. 

Om Studeli-Mile findes lignende ganske unge Klitdannelser 
med en yderst frodig Vegetation af Hjælme og Marehalm, 
men de nævnte Strandplanter findes dog næppe her. Paa 
saadanne Steder har man Lejlighed til, ved nogen Gravning, 
at se Hjælmens (Psamma arenaria's) elegante Udløbere og 

underjordiske Forgreningsforhold. Jeg har omtalt dens Skud- 
bygning m. m. Le. S. 169— 70, men da der ingen Billeder 
existerer af den, og da Arten har en saa stor økonomisk og 
naturhistorisk Interesse, vil jeg meddele saadanne (Fig. 1). 

De vandrette, straktleddede og med Lavblade besatte 
Jordstængler af Psamma sees i A, hvor Spidsen af Skuddet 
bøjer opad og vil gaa over i en overjordisk, assimilerende Del; 
B er Enden af samme Skud , mindre formindsket. Stængel- 
leddene blive indtil 12 — 13 Cm lange, men de fleste ere vel i 
Regelen 6—8 Cm. Et Lavblad er afbildet i F, seet fra Inder- 
siden; dets Skedehinde ved Siden af. Af Sideskuddene i A 
blive nogle til korte Udløbere, før de bøje op og voxe op over 
Jorden, andre bøje saa at sige strax opad og danne et over- 
jordisk, med Løvblade udstyret Skud (II), hvis Mægtighed 
forøges ved de hurtigt i Tueform udviklede Sideskud (III). 
Figuren viser tillige d^ fra Bladfæstene udgaaende lange 
Rødder, med deres talrige korte Sidegrene; at de som unge 
ere dækkede med et Sandhylster viser B. E forestiller et 
Bladfæste af en Udløber med Axelknoppen og med to Rød- 
der, den ene paa Oversiden (a\ den anden (større) paa Un- 
dersiden (u). Ligeledes viser D et Bladfæste med tre Rød- 
der. Rødderne udgaa lige over Bladfæstet , og gjennem- 
bryde Bladgrundene; de kunne vo^e opad foruden til alle 
andre Sider, navnlig nedad (Rødderne blive c. 3 Mm tykke, 
have et hvidt, tyndvægget Barkparenkym, der optager 2 /» 
af Tykkelsen; indenfor det følger en meget tykvægget En- 
dodermis, og indenfor den en flerlaget tyk Skede af tyk- 
væggede, forvedede Celler som omslutte det ledende Væv. 
Sivævet er ikke meget tydeligt). Fig. 1 C er et andet Skud, 
hvis Ende J, ligeledes bøjer opad, og som paa sin kort- 
leddede Del strax danner Sideskud (II); det ene, der støttes 
af Blad d, er urigtigt mærket 7; det andet støttes af Blad e; 
hvorpaa følge Bladene /", g, h, hvilke to sidste sammen- 
rullede danne den spidse Skudende. Dele af Løvblade med 
Skedehinden sees i G. Det er bekjendt, at Skederne som 
hos Tagrør vrides saaledes ved Vindens Pres paa Pladerne, 
at disse drejes bort fra Vinden. 

Til de Planter, som hurtigt optræde i det løse Sand og 
kraftigst voxer netop der, hvor dette fyger sammen, hører 
ogsaa Graariset (Salix repens). Man seer navnlig ved 
Studeli-Mile store Strækninger, mest dog flade, paa hvilke 
der er en særdeles frodig Vegetation af denne Plante. 
Grenene staa mere eller mindre opret og naa V« M Højde, 



•Digitized by 



Google 



75 

og de sølvaarede Blade ere ogsaa rettede opad — det samme 
Fænomen, som kjendes fra mange Tørhedsplanter. Naar 
disse nævnte tre Arter voxe saa frodigt netop i det løse, 
nylig hidføgne Sand, maa Grunden formodentlig søges i den 
Fugtighed, som Sandet indeholder, og deri, at de saa villigt 
danne Rødder fra de begravede Dele. 

Skjønt Salix repens ikke nær formaaer at danne Klitter 
i den Grad som de to Græsser, navnlig Hjælmen, træffer 
man dog af og til Klitter, der ere dannede omtrent alene af 
denne Art. Saaledes findes ved Kirkemilen en Klit af følgende 
Dimensioner: den er næsten kredsrund og c. 25 M i Omkreds, 
7 — 8 M i Tværmaal og omtrent* 1— 1V4 M høj. Den er 
næsten alene bevoxet med Pil, men desuden fandtes (i Maj 
Maaned) enkelte Tuer af Hjælme og nogle ganske faa Exem- 
plarer af Viola tricolor, Weingærtneria canescetis, Hieracium 
umbellatum og Anihyllis Vulneraria. M. Pedersen har med- 
delt mig, at op gjennem en Klit, hvis Halvdel var blæst ned, 
og som var dannet af Salix repens, gik der en Rod eller 
Stamme, der var saa tyk som et Haandled, og af hvilken 
alle Skud holdtes fast; det Hele var aabenbart een Plante. 
Foroven havde den et Tværsnit af 3 — 4 M. Dens Overflade 
var dækket af unge Langskud af den sædvanlige kraftige 
Form, som Planten frembringer, naar den staaer i Sandflugt. 
Fra de i Jorden værende Skuddele udgik en Mængde fine 
Rødder. Et andet Sted i Skagens Omegn har jeg seet en 
lille Klit, der var dannet af Salix og Empetrum i Forening. 

3. De dæmpede Klitter. 

Klitsandets Flugt hindres efterhaanden af de nævnte 
Græsser og andre Planter, som fange Sandet mellem sig, og 
skaffe Ro tilveje, saa at andre Arter, der ikke kunne taale 
at dækkes af Sand, formaa at voxe op mellem dem. Klitten 
bliver tilsidst helt tæt bevoxet, en saakaldt „Graa Klit", 
hvis triste, brungraa eller gulgraa Farve næsten er ens Vinter 
og Sommer, om Vinteren kun en lille Smule mørkere (nærmere 

i „Psammofile Formationer* ; i Fanøexkursionen er der Billed« 
af en graa Klit). Om Skagen ere Klitterne i det Hele ved 
Klitvæsenets Omsorg dæmpede, og mange ere kunstigt til- 
plantede med Hjælme. Ofte gjøres Begyndelsen til Klittens 
Dæmpning med en Belægning af Lyng, hvilket giver den 
dæmpede Flade et ejendommeligt, sortegraat og trist Ud- 
seende. Mellem Lyngen plantes senere Hjælme. Klitterne i 
den her omtalte Del af Danmark fortjene dog. kun for en 
ringe Del Navn af „graa* Klitter; dertil er Bevoxningen ikke 
tæt nok, og Sandbunden alt for meget blottet, saa at Klitten 
let rives op af Vinden. 

Jeg har anf. St. skildret den Vegetation, som først ind- 
finder sig, naar Hjælmen og de andre kraftige Sanddæmpere 
have forberedt Grunden, og skal derfor ikke her komme 
nærmere ind derpaa. Kun nogle enkelte Punkter fortjene at 
omtales. 

Af Løvsporeplanterne er der jo en Del Mosser, som 
spille en mere eller mindre vigtig Rolle ved Sanddæmpningen. 
Til de bedste høre Polytrichum-Axierne ; om Skagen synes 
P. piliferum at være almindeligere end P. juniperinum ; 
rundt om seer man dens sortebrune Skudender i Sandover- 
fladen fjærnede 1—2 Cm fra hverandre, men den Bund, der 
er dækket af en saadan Polytrichum- Vegetation, er meget 
fast at træde paa, og Sandet er sammenbundet af Rhizoiderne 
til 3 Cm Dybde, saa at det med en Spade lader sig løfte i 
store sammenhængende Plader. Næst Polytrichum.- Arterne 
maa Tortula ruralis nævnes som en god Sandbinder ; det er 
naturligvis, som hos de andre Mosser, de talrige fra Stænglerne 
udspringende Rhizoider, der hæfte Sandet fast til sig, saa at 
Mosskuddene kunne trækkes op af Sandet med et tykt Sand- 
hylster om sig (se Fig. 2). Mindre værdifuld er Grimmia 
canescøns og var. ericoides, der ganske vist voxer paa lignende 
Maade som Tortula og Polytrichum, men som er tilbøjelig 
til at lave Puder, der gjerne ere temmelig løse og ligge 
overligt i Sandet; Tuen falder sammen, naar Sandet er tørt. 

Fig. 2. 
A, en lille Bevoxning af Tor- 
tula ruralis, og B, et enkelt, 
af Sandet opgravet Skud ; alt 
i nat. Størrelse og i tørt Vejr, 
hvorfor Bladene ere opad- 
rettede og tæt samlede (Løn- 
strup, 1895; E.W.). 



Arter som den gulgrønne Dicranum 
scoparium og den rødbrune Cera- 
todon purpureus binde vel Sandet 
godt, og danne et tæt og fast 
Dække, men optræde i for ringe 
Udstrækning til at faa stor Be- 
tydning. Dicranum- Tuerne ere 
efter M. Pedersen altid meget fug- 
tige; de faa derfor snarest Be- 
tydning som Forløbere for andre 
Planter. Barbula spiller en ube- 
tydelig Rolle, og trives kun mellem 
anden Vegetation, f. Ex. Lyng og 
Græs. (Tildels efter M. Pedersen). 

Laverne spille først og fremmest en Rolle ved den 
Tone, hvormed de farve Klitten; den sortebrune Cornicularia 
actdeata findes ofte i stor Mængde, men den ligger meget 
løst paa Sandet og maa meget let kunne rives løs af Vinden. 
Rensdyrlav farver Klitten hvidgraa og er ret almindelig, men 
sjælden eller aldrig i saadanne store, udstrakte Masser, som 
man andensteds kan se, navnlig paa Heder ; ogsaa den ligger 
løst og maa let kunne rives op. Laverne bidrage vistnok til 
at kvæle Hjælmen uden i nogen Maade at kunne erstatte 
denne. Som Humusdannere synes de at have mest Be- 
tydning. Stereocaulon og andre Arter synes sjældnere. De 
i „Psammof. Form." S. 185 og Exkursionsberetn. 1893 S. 81 
omtalte graa Sandhøje fandtes flere Steder meget alminde- 
ligt. Som Sanddæmpere kunne Laverne ingen Rolle spille. 



Floraen paa dæmpede Klitter. 

Fil i c i næ: Poly podium vulgare. 

Gramineæ: Psamma arenaria, Elymus arenarius, Festuca 
rubra (haaret Var.), Weinqærtneria canescens, Koeleria 
glauca, Phleum arenarium, Calamagrostis Epigejos, Agro- 
stis alba, Nardus strictus. 

Gyperaceæ: Carex arenaria. 

Orchidaceæ: Platanthera solstitialis kan findes her 1 ). 

Salicaceæ: Salix repens. 

Leguminosæ: Anthyllis vulneraria, Lotus comiculatus. 

Ranunculaceæ: Thalictrum minus. 

Elæagnaceæ: Hippophae rhamnoides (Nordstrand , Kirke- 
ruinen, Kannestederne, Skivern). Ved Spirbakken mellem 
Kannestederae og Højen findes ret anselige Krat af den, 
ifølge Overklitfoged Dahlerup. Formodentlig ere de ikke 
saa store og tætte som f. Ex. ved Lønstrup. 

Rosaceæ: Bosa pimpinellifolia, canina og moUis. 

Umbellatæ: Pimpinella Saxifraga og var. dissecta. 

Vi ol ae eæ: Viola tricolor, i Mængde; V. canina, ofte pletvis 
i mange Exemplarer, hidrørende (efter Raunkiær) fra 
Knopdannelse paa Rødderne. 

Labiatæ: Thymus Serpyllum. 

Rubiaceæ: Galium verum. 

Campanulaceæ: Jasione montana, Campanula rotundifolia. 

Compositæ: Hieracium umbellatum, H. Pilosella , Sonchus 
arvensis, Hypochæris radicata, Taraxacum officinale og 
phymatocarpum 2 ), (Leontodon autumnale), Filago minima, 
Carlina vulgaris. 



Morfologiske og biologiske Optegnelser 
om nogle af de nævnte Planter: 

Koeleria glauca (Schk.) (se „Psammof. Form.* S. 188 
— 189). Dette Græs træffes hverken i meget levende Klit 
eller i meget tæt bevoxet, men hvor Klitten er dækket af 
en meget aaben og lav Vegetation, mellem hvilken Sand- 
bunden stikker frem, er dens Yndlingsplads. Den er en ud- 
præget Xerofyt, hvis Skud med de oprette, blaagrønne Blade 
ere tueformet samlede paa en kort, nærmest vandret Rod- 



J ) Det fortjener at bemærkes, at jeg i 1895 fandt Herminium Monor- 
chis flere Gange paa gammel Sandflugtsbund ved Lønstrup (Rubjerg 
Knude). I Klitter ved denne voxer ogsaa Phallus impudicus. 

3 ) Bladene i Rosetten af denne, Hypochæris og Plantago media findes 
hyppigst pressede fast ned mod Sandbunden. Man maa slutte, at 
dette er aktivt, fordi Bladene krumme sig stærkt tilbage, naar en 
Roset tages op. Det samme kjendes i øvrigt ogsaa fra andre Roset- 
planter (f. Fx. Pinguicula vulgaris). 

stok (Fig. 3 A). Ved 
Grunden ere de tæt 
indpakkede i gamle, 
mere eller mindre op- 
trævlede Bladskeder, 
som ere forholdsvis 
store (Fig. B), og dette 
maa formentlig danne 
et godt Værn mod 
de levende Deles for 
stærke Opvarmning og 

Transpiration (den 

hører til Tunikat- 

græsserne). Det Sand, 

i hvilket den findes 

begravet, kan for 
Følelsen være meget 
varmt og tørt. Dens 
Rødder ere altid tæt 

omgivne af et fasthæftet Sandlag (se Fig.). Bladenes Bygning 
er omtalt og afbildet anf. St. S. 189. Dens unge Blomster- 
stande fandtes i Maj Maaned indhyllede i lignende, store 
Skeder som Weingærtnericts (der er afbildet „Psam. Form." 
S. 186 og 187) og selve Psamrna's. 

Nardus strictus L. Skudbygning og Forgrening samt 
Bladbygning ere omtalte af Irmisch (Bot. Ztg. 1855, S. 41) og af 
mig i „Psam. Form. a S. 188—189. Jeg har truffet den i Skagens 
Klitter begravet i Sand og voxende paa en saadan Maade, 
at jeg maa antage, at den har en svag Evne til at arbejde 
sig op gjennem det tilførte overdækkende Sandlag. Hosstaa- 
ende Figur 4, udført efter Fotografi af Cand. Børgesen, viser 
den Maade, hvorpaa Skuddene paa Rhizomet stige stedse 
højere og højere op , saa at det hele Skudkomplex bliver 
skraat eller krummet (Præparatet er dog stillet en Smule 
skævt). 



Fig. 3. Koeleria glauca (næppe a /i). 
B, et Blad (16. Juli.) (E.W.). 

Fig. 4. Nardus strictus. 
(Fot. af F. Børgesen). 




Fig. 5. Carex arenaria. Vi. (E.W.) 

Carex arenaria L. Skjønt dens Skudbygning og Voxe- 
maade ere omtalte og afbildede baade af Andre og af mig 
selv (se „Psammof. Format/), vil jeg dog her tilføje en lille 
Figur til nærmere Illustration af Røddernes Forhold. Den 
(Fig. 5) viser et Stykke af et Rhizom ; Skuddet / bøjer opad, 
men er meget svagt i den opad voxende Del, og II fort- 
sætter som sædvanlig sympodialt. De to forskjellige Slags 
Rødder vise tydelig deres Modsætning: de tykke, kraftige, 
dybtgaaende Rødder, som udspringe ved Skudgrænserne, have 
yderst faa og korte Rodhaar, og næsten ingen Sandkorn 
hæfte ved dem; de gaa kun lodret nedad. De tynde og 
korte Rødder, der kunne komme til Udvikling ved alle Blad- 
fæstene, faa tidlig mange, korte Sidegrene og mange Rod- 
haar, der binde Sandkorn; de udgaa til alle Sider, ogsaa 
opad, ere aabenbart slet ikke 
geotropiske ; den Anskuelse, som 
Joh. Erikson udtalte herom 
og Areschoug tiltraadte (se: 
Warming, Bot.Exkurs., 3 ; Skarrid- 
Sø; „ Videnskab. Meddel.« 1897), 
er næppe rigtig. 

Som Exempler paa, at ogsaa 

andre af de paa dæmpet Klit 

optrædende Arter have Evne 

til at arbejde sig op gjennem 

dækkende Sand, men i langt 

ringere Grad end Hjælme og 

Marehalm, kan henvises til Viola 

tricolor og Lotus corniculatus, af 

hvilke Afbildninger her tilføjes: 

Paa Billedet af den første (Fig. 6) 

ere Løvbladene efter Kimbladene 

(Kot) mærkede 1, 2, 3, ... 8; de 

nederste ere gaaede til Grunde. „. _. , . . 7 
° Fig. 6. Viola tncolor 

Deres Axelskud ere mere eller i Flyvesand (Vi). 15, Juli. 

6 

mindre etiolerede og forsynede med Lavblade næsten indtil 
nær Spidsen, hvor Lyset tillader en normal Udvikling og 
hvor grønlige eller rødlige Farver optræde (det skraverede). 
Jeg har oftere seet Exemplarer af V. tricolor , der havde 





Fig.8. Sedim acre (Vi). 

De smaa, mørke Partier 
paa Rødderne ere de om- 
talte knippestillede Dværg-* 
rødder. 



Fig. 7. Lotm corniculatus i Flyvesand (Vi). (E. W.). 

blomstret uden derpaa at dø, og som blomstrede paa ny, 
eller som havde visnede Dele, der aabenbart stammede fra 
det foregaaende Aar 1 ). 

*) Se ogsaa Raunkiær „Vesterhavets Øst- og Sydkysts Vegetation", 
1889, S. 350, og Warming, »Psammof. Form." II, & 193. 

Lotus viser tydeligt (Fig. 7), hvorledes Sandet har lagt 
sig højere og højere op om de, ogsaa unaturligt langstrakte 
Skud; ved I ender 1ste Axesystem, ved II det 2det, og III 
er unge Skud, som naa op over Sandoverfladen (T— T). 

Sedum acre optræder ofte paa Sandbund, paa dæmpede 
Klitter og paa Sandmark. Ofte sees da kun Skudspidserne 
over Sandet som rødfarvede smaa Legemer med tæt taglagte 
Blade. Jeg har tidligere („Psammof. Form. a S. 183) omtalt 
de ejendommelige smaa Dværgrødder, der findes knippe- 
stillede paa dens Rodsystem. Siden hin Publikation har jeg 
ikke haft Lejlighed til at undersøge Forholdet nærmere, men 
for yderligere at henlede Opmærksomheden paa disse, alminde- 
ligt forekommende Rødder, hidsættes en Afbildning af en 
Klitplante med dens Rødder. I øvrigt haaber jeg, at en 
yngre Botaniker vil bringe de af ham paabegyndte udviklings- 
historiske Undersøgelser af dem til Afslutning. 

4. Stensletterne. 

Ovenfor omtaltes nogle af de Stensletter, der findes i 
denne Egn, og som have undertiden endog ret betydelig Ud- 
strækning. Billede af en ved Gaardbogaard værende findes 
i „Psanu Form." S. 168 (efter Fotografi af Hr. Jørgen Larsen). 
De ere vandrette Flader, hvis Sand tæt dækkes af utallige, 
mere eller mindre flade og skiveformede Rullestene, med i 
Regelen et Tværsnit af 1—10 Cm. Disse Sten stamme sikkert 
fra gamle Stranddannelser, der ligge hævede højt over det 
nuværende Hav? Sandet er nu blæst bort, og Stenene ere 
blevne liggende tilbage 1 ). Grundvandet staaer dybere end 
f. Ex. paa nærliggende Porssletter, og Vegetationen er over- 
ordentlig fattig, tør og forkrøblet. Rist og her staaer en 
enlig Tue af Armeria wdgaris eller af Weingærtneria canescens, 



») De omtales af N. Juel i Krøyers Tidsskr., B.2, S. 74 ff. (Samme 
har ogsaa skrevet „ Naturbemærkninger over Jyllands nordligste 
Odde* i Tidsskr. f. Naturvidensk. Nr. 15) , og fremdeles i samme 
Tidsskrift S. 511 af Jap. Steenstrup. 

6* 

eller et Exemplar af Hieracvum tméellatum; én vantreven, 
btomsteriøé Tue af Psamma har maaske ogsaa fundet en 
Plads, og i Nærheden af Gaardbogaards Plantage saaes 
endog en lille selvsaaet Bjærgfyr paa faa Centimetres Højde. 
Hvad der er mærkeligst ved disse Stensletter, er de 
sorte Skorpeli kener, som yderst alinindelig findes paa 
Stenene, og af hvilke navnlig en arktisk, her i Landet ellers 
sjælden Art, er hyppig: Lecidea diducens NyL (L. auriculata 
Th. Fr. var. diducens (Nyl.) Th. Fr.). Her fandtes desuden : 
Bhizocarpon reductum Th. Fr. (ifølge ham ikke forskjellig 
fra Bh. obscurum), Acarospora fuacata var. rufescens Turn., 
Buellia steUulata (Tayl.) Branth et Rostr. og Buellia spuria 
Th. Fr. 1 ). De Stene, som Laverne voxe paa, ere altid mere 
eller mindre skøre og forvitrede; de brækkes let itu og ere 
gjennemvoxede af Thailus. 

5. Sandmarker. 

Fra den med Hjælme dæmpede Klits Plantevæxt er der 
ikke noget stort Spring til den, der voxer paa de flade Sand- 
marker, som findes f. Ex, syd for Kannestederne og mang- 
foldige andre Steder. Disse Marker ere dog efter min Op- 
fattelse overalt væsentlig Kulturprodukter; de have for 
kortere eller længere Tid siden været Agerland, hvad Ager- 
rener ofte vise, og ligge nu hen, oftest kun benyttede til 
Græsning for Faar. Formodentlig blive de derved hindrede 
fra at „springe i Lyng" , men om de overlades helt til sig 
selv , ville de utvivlsomt før eller senere vende tilbage til, 
hvad de tidligere, ialtfald delvis, vistnok have været, nemlig 
tør Lynghede. 

Plantevæxten er lige saa udpræget Tørhedsvegetation 
som paa Klitterne, men Floraen er tildels forskjellig. Vege- 
tationen kan være saa tæt, at Bunden ikke sees, men den 



l ) Alle Bestemmelser velvilligst besørgede af Pastor Deiehmann 
Branth. . 

er overordentlig lav; Skosaalen bliver i tørt Vejr snart poleret 
glat af den, saa Foden glider, og Gangen bliver besværlig. 

Her. findes navnlig følgende Arter: 

Gram in eæ. Weingærtneria canescens, der her er langt 
hyppigere end i Klitterne bg næsten kan danne Bestande; 
Festuca ovina og rubra; Agrostis vulgaris, der er yderst 
almindelig; Airapsis præcox, ligeledes. meget almindelig, og 
undertiden næsten bestanddannende ; A. caryophyllea, noget 
sjældnere; Broynus mollis; Phleum arenarium; Antho- 
xanthum. t 

Gyperaceæ. Carex arenaria (den har ikke sit rette Hjem her). 

Garyophyllaceæ. Lepigonum rubrum ; Spergula arvensis ; 
Seler anthus annuus og perennis; Cerastium semidecandrum. 

Gruciferæ. Teesdalia nudicaulis, meget alm; i Maj i 
Blomst, i Juli med Frugt; Draba verna; Arabis Thaliana. 

Papilionaceæ. Trifolium arverne, undertiden næsten be- 
standdannende og tonegivende; Lotus corniculatus ; An- 
thyllis vulneraria. 

Polygonaceæ. Bumex Acetosella (i saadan Mængde under- 
tiden, at Marken rødmer). 

Umbelliferæ. Pimpinella Saxifraga, især var. dissectifolia. 

Violaceæ. Viola tricolor undertiden i saadan Mængde, at 
Marken sees violet i lange Afstande ; V. canina. 

Campanulaceæ. Jasionemontana; Campanula rotundifolia. 

Gompositæ. Hieratium Pilosélla ; H. umbeUatum ; Filago 
minima; Eriger on acre; Taraxacum eryihrospermum; 
Antennaria dioica; Hypochæris radicata, og sjælden H. 
maculata. 

Plumbaginaceæ. Armeria vulgaris, baade i glatte og i 
stærkt haarede Varieteter. 

Plantaginaceæ. Plantago lanceolata. 

Rubiaceæ. Galium verum. 

Mange Steder er Calluna i Fremrykning og har skudt 

isolerede Forposter ind paa Sandmarken. 

Dernæst udfylde mange Mosser Bunden mellem disse 

Urter, navnlig Hypnaceer, Ceratodon og Polytriehum. 

6. Tør Lynghede. 
Den tørre Lynghede er en Calluna-Hede, fra hvilken 
Erica er udelukket. Calluna vulgaris har jeg nærmere om- 
talt i „Psam. Form.« S. 196 og i »Plantesamfund« S. 202. 
Den er kraftigst paa nyt Terræn, og den voxer godt i ren 
Sandbund; men eftersom Lyngskjolden tiltager i Tykkelse, 

aftager dens Frodighed, og den er paa mange af disse magre, 
tørre Heder overordentlig lav og trykket; tildels er vel ogsaa 
Bundens oprindelige store Magerhed en Grund hertil. Mellem 
dens Tuer findes navnlig Erhpéfrum riigrum indblandet, hist 
og her en Ene og saa forresten Sandmarks-Arter« * Der er 
næppe Tvivl om, at TerWenet ofte var Sandmårk, før det 
blev Lynghede, og Lyngvæxten.er ikke saa tæt, at der ikke 
bliver Plads til nogle Urter. En, som synes fortrinsvis at 
trives hér, er den bekjendte MorbUndsplante Aira ftexuosa. 

Mærkeligt nok éré følgende Lynghede- Arter hidtil ikke 
fundne paa Jyllands Nordspids eller ei-e meget sjældne; 

Genista Anglica, der længere nede i Jylland er alminde- 
lig, er i hele Vendsyssel klin funden ved Sulsted, G. pilosa 
synes at mangle; og G. Germanica, der overhovedet er sjælden, 
er heller, ikke funden (se Langes Haandbog). Sarothamnus 
scoparius findes i Tversted Plantage, men kun plantet. Ar c- 
tostaphylos uva ursi har jeg kun seet ved Bunken ud mod 
Havet. Lycopodium clavatum findes almindelig om Aalbæk 
(MvP.),. og jeg har ogsaa seet den vest herfor, findes desuden 
ved Hulsig Krat; men i den nordligere Dtel er den vist ikke 
bemærket, lige saa lidt andre Arter . (undt. L. inundatum, der 
har hjemme paa fugtig Bund). 

Paa sine Steder er Cålluna-Hedén frodigere og Lyngen 
højere, uden at der endnu er nogen Tale om saa megen 
Fugtighed, at Erica kan indfinde sig. Her er Mordannelse 
meget, tydelig, Qg enkelte Steder ved Vejgrøfterne saaes Jord- 
bunden under Lyngskjolden tydelig differentieret i et graaligt 
Sandlag og brune Sandmasser derunder. Men udpræget 
Blysand- og Rødjord- eller Ahldannelser synes at mangle, 
hvad Overklitfoged Dahlerup bekræfter. 

Paa en saadan frodigere Hede findes andre Planter end 
paa den meget tørre, f. Ex. Vacdnium uliginosum 1 ) og 



*) Her ligesom paa sine Steder i Vest-Jylland kaldet „JBIaabær", 
medens V. Myrtillus kaldes „Linninger", efter Lærer V. Schmidt. 

Arnica montana; den første seer man i dens Løvsprmgstid 
som lysegrønne Pletter i den brune Lyng. Åndre Arter ere 
hyppigere end paa den tørre Hede (ligesom Floraen i det 
Hele er rigere), saaJedes: Nardus strictus, Aira flexuosa i 
kraftige Exemplarer, Hypochæris mactdata, Anthyllis vulnera- 
ria, Salix repens, b. fl. Ogsåa Poptdus tremula findes, og 
efter Sigende hist og hér en lille Birk. 

Efter M. Pedersen træffes der nær Havet ved Aalbæk 
ofte smaa Pletter af Hede, som kun ere bevoxede med en 
ejendommelig Dværgform af Plantago maritima, hvis Primrod 
er meget lang og tynd, og hvis Bladroset er meget lille, 
dannet af meget smaa Blade. Den blomstrer sjælden. 
Grundvandet fandtes i 83 Cm Dybde. 

7. Den med Naaletræ beplantede Klit. 

Ved Klitbestyrelsens Energi og Rigsdagens Bevillings- 
villighed ere mange Klitter blevne beplantede, og f. Ex. i 
Skagens Omegn og nær Gaardbogaard sees mange unge 
Plantninger. Om nogle Aartier vil Landskabet helt have 
forandret Udseende. Det er mest Pintes montana og Picea 
alba, som anvendes. Den eneste store Klitplantage er ved 
Tversted; den er et smukt Exempel paa, hvad man kan 
bringe det til trods den ugjæstfrie Natur. Lige ud til Vester- 
havet strækker sig her den tætteste Naaletræskov af Bjærg- 
fyr (Pintes montana, især ifølge Bot. Tidsskrift var. uncinata 
og Ptmiilio, sjældnere var. rotundata Link (= P. Mughus), 
Skovfyr, Østerrigsk Fyr, Ædelgran, Rødgran, Hvidgran, Lærk 
o. fl. a. Den anlagdes 1859. Nærmere om den tilligemed Bil- 
leder fra den findes hos Bang i Tidsskr. f. Skovbrug, 12, 1889. 

Fra et botanisk Synspunkt vil det være meget inter- 
essant at følge de Forandringer, som foregaa med Bund- 
vegetationen i et saadant tilplantet Areal. Men der kan 
selvfølgelig ikke ved en enkelt, flygtig Exkursion ydes noget 
værdifuldt. M. Pedersen har noteret følgende Arter fra de 
yngre Dele: Carex arenaria, Nardus strictus, Psamma are- 

naria („døende" som Vegetation betragtet), Elymus, CaUwna,, 
Erica* Empetrum, Myrica (alle tre „døende"), Succisa pra- 
tensis, Lotus comiculatus , Salix repens* Hieracium umbella- 
tum, Hypochæris maculata, AchUlea Millefolium, A. Ptarmica? 
Carlina vulgaris, Potentilla Tormentilla, Planbago tnaritvmor* 
Bhinanthus major f Oentiana Pneumonanihe, Stellaria media y 
Pimpinella Saxifraga. I en ældre Plantage vare de samme 
Arter endnu tilstede, men mere „døende" end før; desuden 
noteredes flere andre , det dog sikkert ogsaa kunne findes i 
yngre Plantning: Trifolium arverne, Galium verum, Arte- 
misia vulgaris og A.maritima, Hieratium Pilosélla, Thymus 
Serpyllum, Vaccinium uliginosum, Geranium sanguineum, 
Viola canina og V. tricolor, Psamma og Elymus døende, 
Cornicularia aculeata, Ceratodon purpureus, Hypna og mange 
andre Mosser. I en ældre Del af Plantagen med c. 12 V* M 
høje Exemplarer af Picea qlba fandt han næsten alle de 
ægte Klit- og Hedeplanter forsvundne eller henviste til Veje 
og Grøfter; Bunden mellem de tæt staaende Graner var 
dækket af et tykt Lag Naale , paa hvilke der lige som paa 
Stammernes Fod var en rig Mosvegetation (Hypnaceæ, Metz- 
geria, osv.), og Mosserne stode frisk grønne; selv Metzgeria, 
der ellers efter en saa tør Sommer vil staa vissen paa denne 
Aarstid, stod frodigt vegeterende. Skyggen er stærk, der er 
køligt under Træerne; og Luften er vist ogsaa fugtig her. 
Et lille Gyvelkrat fandtes her (Gyvelen er plantet), og i det 
tørre, varme Vejr hørtes Bælgene endog i ret stor Afstand 
smælde Frøene ud. I denne Del ,af Plantagen fandtes: 
Linaria vulgaris, Geranium Bobertianum , Jasione montana, 
Bosa canina osv. 

8. Purrekrat. 

Paa Overgang fra den xerofile til den mésofile Vegeta- 
tion staa Purrekrattene; nogle, som f.Ex. de ved Hulsig,'staa 
ikke blot paa Sandbund, men endog op ad selve Klitten 
(Tombakke Rimme); andre staa vist ogsaa paa gammel 

Klitbund eller paa Rimmer, men Jorden synes at være mere 
muldrig. Jordbundsforholdene i disse Krat ere dog næsten 
ikke undersøgte. De Krat, der findes længere Syd paa, ned 
mod Frederikshavn, staa efter Sigende paa Rimmeme, altsaa 
ogsaa paa Sandrevler. 

Der kan næppe være Tvivl om , at disse Krat ere 
Levninger af Vendsyssels gamle Skove. Om disse har P. 
Gaardboe bevaret en hel Del Minder og Optegnelser, som 
findes i hans anførte Bog især S. 18—20, 135—51, 388—91. 
Ogsaa om Krattene selv har han Optegnelser, f. Ex. S. 5 og 
88. Det har derfor en egen Interesse at oplyse, hvad man 
kan, om deres Flora og hele Naturhistorie. Til Dato er det 
kun lidet, der kan gives. 

Hvad først deres Forekomst angaåer, da findes der, 
efter hvad jeg har kunnet faa oplyst ved Ovérklitfoged 
Dahlerup og Stud. mag. M. Pedersen eller selv seet, 
endnu Krat paa følgende Steder: det nordligste er det ved 
Hulsig, som vi saa paa Exkursionen d. 14de; vest derfor 
ere de omtalte Krat ved Starholm. Endvidere ved Lodskov- 
vad, lutter „Krumpel* bevoxet med Likener, ved Gaardbo- 
gaard, Jenned Egebakker, ved Vester Knasborg paa Rimmerne, 
ved Jerup Station og derfra sydefter store Krat paa Rimmerne 
vist næsten helt ned til Frederikshavn. 

Purrekrattene dannes hovedsagelig af Quercus peduncu* 
lata, men der findes ved Hulsig Former indblandede, som 
synes at være Q. sessiliflora eller ere Mellemformer mellem 
disse to. Efter hvad vi saa i Hulsig Krat synes dét ikke 
muligt at holde dem ude fra hinanden. Der var rigeligt med 
unge Frugtstande. Træerne ere lave, højst af et Par Mands 
Højde ; Stammer og Grene ere krogede og forvredne, samt 
ret almindeligt lavklædte. Som sædvanlig synke Purre- 
krattene jævnt ned mod Vest, og ere her meget tætte og 
utilgængelige; mod Øst, hvor de ere højest, trænger man i 
Regelen let ind i dem. De store Egekrat ved V. Knasborg, 
som voxe paa Rimmer, og efter Ejerens Udsagn brede sig 

ud over Dobberne, hvis de ikke holdes i Ave, ere i Vest 
„sprungne i Krumpel", og her findes f. Ex. Exemplarer, hvis 
Krone er 3Vs M i Tværmaal, men kun er hævet V* M over 
Jorden (M. P.). ML Pedersen bemærker: Naar Krattene ved 
Hulsig, der ligge beskyttede af Tombakke Rimme, undtages, 
tage de til i Frodighed, Størrelse og Træhøjde osv. fra Nord 
mod Syd. De nordligste, som de ved Lodskowad, ere meget 
i „Krumpel", andre ere mere højstammede, aabne og til- 
gængelige. 

Af træagtige Planter findes følgende indblandede: Betula 
odorata; Populus tremula, tildels i store Exemplarer; Rham- 
nus Frangula; Salix repens ; Lonicera Periclymenum; Juni- 
perus communis; Rosa pimpinellifolia: R. canina. I Egekrat 
ved Gaardbogaard findes Fagus silvatiea (ogsaa omtalt af 
P. Gaardboe, S. 5), og i et Krat ved Knasborg (ifølge M. 
Pedersen): Sorbus Aucuparia (3 — 4 Exph\, c. 5 M høje), 
Pyrus Malus (2 Exemplarer) 1 ) og Rhamnus Frangula. 

Urterne, som iagttoges i Krattene, ere: Convallaria 
majalis (findes i store Mængder, men efterstræbes meget af 
Folk'; i Maj Maaned saa jeg ved Aalbæk Station flere Piger, 
der kom fra Missionsmøde, med Favnen saa fulde afblomstrende 
og bladbærende Skud som vel muligt). Enkelte Exemplarer 
havde Frugt. Fremdeles: Polygonatum anceps y P. mtdtiflorum 
(sjælden), Mqfanthemum bifolium, Aira flexuosa, Koéleria 
glauca (i fodhøje Exemplarer, Skyggeformer), Phragmites 
communis, Calamagrostis Epigejos, Carex arenaria, Geranium 
sanguineum 2 ) , SteUaria graminea, Silene inflata, Viscaria 



J ) I et Krat ved Foden af Bangsbo Bakker ud mod Stranden har jeg 
samlet den i Maj d. A. Jap. Steenstrup skriver 1839 i 2. Bd. af 
Krøyers Tidsskr. : „Moserimmene optage i Klitvegetationen en Mængde 
Hedelyng paa de højere Steder og Moselyng (Erica Tetralix) paa 
de lavere Steder; desuden finder man hele Partier af dem be- 
klædte . med Pors (Myrica Gale) , Graapil (Salix repens) , Abild 
(JPyrus Malus) og Bævreasp (Populus trem*i&a). 

8 ) Findes aabenbart mange Steder især paa Bakker og Klinter ud mod 
Havet; jeg har seet den f. Ex. paa Klinterne ved Svinkløv, ved 

viscosa, FimpineUa Saxifraga og var. dissectifolia, Anemone* 
nemorosa (angives fra Lodskowad), Hypericum montanum 
(Lodskowad: M. P.), Viola tricolor, Sedum Tdephiwm (spar- 
som), Orobus tuberosus var. latifolius (uden for Krattene smal- 
bladet), Trientalis europæa (Knasborg: M* P.), Veronica 
Chamædrys, Linaria vulgaris, Melampyrum prat&ise, Cattuna 
wdgaris, Vaceinium Myrtillus, V. uliginoswm (Knasborg: 
M. P.), Campanula rotundifolia, Jasione montana, Succisa 
pratensis, Solidago virga aurea, Hypochæris radicata, H. 
maculata, Hieracium umbellatum, Achillea millefolium, Arte- 
misia vulgaris. Af Likener bemærkedes paa Træerne: 
Ramalina farinacea, Parmélia saxatilis, P. olivacea. Paa 
Bunden, som er ret aaben, findes en Del Mosser. Hede- 
mosser begynde at trænge ind i Lodskowad (M. P.). 

Om Mennesket ikke hindrede det, vilde Krattene sikkert 
brede sig og Skovene voxe op igjen. Udenfor Krattene 
fandtes f. Ex. ved Hulsig selvsaaede Exemplarer af Eg. Om 
Jerup-Krattene bemærker M. Pedersen, at de med Tiden 
ville fylde de mellemliggende Dobber, der her ikke ere tagne 
i Kultur. I Krattenes Nærhed, f. Ex. ved Hulsig, kan man 
ogsaa finde yderst smaa Krat eller, om man vil, store Tuer, 
dannede f. Ex. af Sctiix repens og Rosa pvmpinellifolia eller 
R. canina (hvilke begge ogsaa gaa højt op paa Klitterne), og 
i hvilke der findes baade Contoallaria majalis og Polygona- 
tum anceps, men her ere disse Planter maaske Relikter. 

Sammen med Purrekrattene kan naturligst Plantagen 
ved Skagen omtales. Her findes mange forskjellige Træer 
bl. a. . Bøg, der stod med kraftige og smukke Langskud; 
fremdeles høje smukke Birke (med Taphrina betulina), 
Ænus glutinosa, Eg og paa sine Steder Naaletræer 1 ). Løv- 
skoven er tydeligt medtagen af Vinden. Af Bundvegetationen 
i Løvskoven noteredes: Anemone nemorosa (tildels med kolos- 



Vennebjerg Kirke ved Lønstrup, Skivern, Tyersted Plantage osv.; 
den findes ogsaa paa Hirtsholm. 
*) Se Bang, i Tidsskrift f. Skovbrug. Bd. 12. 1891. 

'sale Blade; Maj Maaned) ; Stellaria media] Si. Holostea; 
Ranunculus acer ; R. repens ; CapseUa Bursa pastoris ; ( Arabis 
ThaUana i høje Exemplarer ved Randen af den store Græs- 
mark); Anthriscus silvestris; Vicia Cracca; (V. lathyroides 
paa Marken; Maj); .Veronica offieinalis (Centaurea Cyanits; 
Marken); Galium Aparine; Ruméx Acetosa; Acorus (i 
Grøften); Poa annua; .Dactylis; Holcus lanatus; .Lastræa 
spinulosa; Equisetum arvense; Eypna. 



Den efterfølgende Vegetation er knyttet til Vand eller 
fugtige Lokaliteter, kan altsaa mere eller mindre faa Navn 
af hydrofil.* Jeg finder, at følgende Samfund kunne opføres 
fra det her omhandlede Omraade. 

9, Havets Plantevæxt. 

Herom har jeg Intet at meddele. Vandet ved Skagen 
viste sig meget uklart af Plankton , vel især Peridineer. Af 
større Alger fandtes flere drevne i Land, f. Ex. Laminaria. 

10. Ferskvandssøer. 

Af saadanne undersøgtes de sydøst for Milen liggende 
samt Raabjerg Præstesø, hvilke M. Pedersen senere besøgte 
paa ny. De paa Kortet n. f. Hulsig afsatte Søer existerede 
ifølge ham ikke i Sommer. De gaa sikkert deres Undergang 
i Møde. I Fortiden har der været flere Søer, bl. a. har Raa- 
bjerg Sogn i Oldtiden og indtil den sidste Halvdel af Middel- 
alderen været delt i to Dele ved en stor Sø, der strakte sig 
fra Bunken gjennem den 1886 udtørrede Troldsø, forbi Raa- 
bjerg Kirke, Syd om Skivern osv.; Raabjerg Præstesø er en 
Levning (se P. Gaardboe, S. 6). 

Studeli-Milesøerne ere ret store, men yderst lav- 
vandede; man kunde i Sommer med Lethed vade over dem 
fra den ene Ende til den anden; Pedersen fandt dem ingen- 
steds over 22 Cm dybe. De vare dog vist iaar, da Sommeren 
har været saa usædvanlig tør, betydelig mere lavvandede end 

ellers; Breddernes Beskaffenhed tydede derpaa. Ude i dem 
voxe talrige Exemplarer af Myriophyllum og Littorella lacu- 
stris. De danne tætte, sammenhængende Bevoxninger, navnlig 
den sidste i lavere, af Solen opvarmet Vand, og fandtes 
overgroede med utallige Alger, ligesom løse Masser af saa- 
danne fyldte op mellem dem, saa at Vandet blev graaligt- 
grønligt af dem, naar man løftede Exemplarer op. Algerne 
ere efter Undersøgelse af Frøken E. Hallas mange forskjel- 
lige, navnlig dog Oedogonier; der er en hel Mængde smaa 
Desmidiacé-Former mellem dem. 

Raabjerg Præstegaardssø er derimod dybere, ialt- 
fald ikke til at vade over. I dens Omkreds findes paa sine 
Steder et c. 10 M bredt Bælte af Chara intermediet, af 
hvilken det meste iaar dog laa døende, hvidt og stinkende, 
paa Bredden. Forøvrigt findes Myriophyllum spicatum, 
Fotamogeton perfoliatus (60 Cm Dybde) , Nuphar luteum og 
Nymphæa, Polygonum amphibium. 

Til Søerne slutte sig naturligen de vandfyldte Grøfter; 
i disse kan man træffe Myriophyllum verticillatum; Batra- 
chium; Potamogeton natans, rufescens, gramineus; Lemna 
minor, L. trisulca; Vtricularia vulgaris, og i lavvandede 
Mosehuller U. intermedia; Glyceria fluitans; Hippuris. I 
Bække og Grøfter fandtes Montia minor, Polygonum amphi- 
bium. 

11. Sumpvegetation. 

Ved Vestenden af den vestlige Milesø findes en smuk 
Bestand af Phragmites med Straa af over Mandshøjde. Den 
voxede paa tildels udtørret og revnet Mudderbund og under 
den voxede Eleocharis. paltistris. At der her er Mudder, 
medens Bunden og Bredderne i disse Søer, saavidt bemærket, 
er Sarid med paa sine Steder i det Højeste kun et tyndt 
Mudderlag, hidrører formodentlig derfra, at da de vestlige 
Vinde ere fremherskende, er Vestsiden den eneste rolige. 
Fra denne Phragmites-Bestanå fandtes flere overjordiske 

Udløbere strækkende sig ind over den tilstødende Land- 
vegetation. Den længste havde en Udstrækning af c. 5 M. 
En af dem findes aftegnet hosstaaende, Fig. 9, da den har 
nogen fysiologisk Interesse. Den hævede sig i Bue op fra 
Moderskudd^t og bar paa dette bueformede Stykke en Del 
oprette, korte Løvbladskud' (se A)} det største var omtr. 
1 M højt. Udløberens Blade vare ufuldkomne Løvblade, det 
vil sige: Pladen var meget lille i Forhold til Skeden. Der 
fandtes endog Udløbere, som næsten vare rene Lavbladskud 
(se Stængelenden Fig. 9 C). Udløberen laa saaledes, at de to 
Bladrækker vendte opad og nedad, og her viste det sig nu, 
at de opadvendte Axelskud vare ifærd med at udvikle sig til 
Løyskud, oprette og grønne som sædvanligt; men de nedad- 
vendte bleve til Lavbladskud, der trængte ned i Jorden, og 
bleve blege samt tydeligt tykkere end de opad voxende (se 2?, 
der er Stykket a — b af A, mindre formindsket). Tillige var 
Roddannelsen langt livligere og kraftigere ved disse Skud 
(se Fig.). Denne krybende Form er ikke sjælden i Vest- 
jylland. Paa Manøs Nordvestkyst har jeg (1889) seet den 
gro i Klitterne, liggende hen over Sandet med c. 9Vi M 
lange Udløbere, og helt fjernt fra Ferskvand. I Nørlev Sø 
ved Lønstrup saa jeg den (August 1895) udvikle sine Ud- 
løbere af 5V« M Længde hen i selve Vandfladen og sende 
Løvskud opad; men disse, paa Vandet liggende Udløbere, vare 
grønne og havde Blade med smaa 3—5 Cm lange Plader 
(se D), de nærmede sig meget til de typiske Løvskud. Det 
viser sig her som saa ofte, hvorledes Skudbygningen paa- 
virkes af Omgivelserne. Mange oprette Sideskud udgik fra 
disse flydende Udløbere; de begyndte med Lavblade, men 
fik efterhaanden Løvblade. 

Wittrock har (Botan. Notiser, 1892, S. 36) nærmere 
omtalt denne Form (under Meyers ældre Navn: stolonifera). 
Naar han tillægger mig den Aiiskuelse, at Phragmites kun 
ejer eet Slags Skud foruden Primskuddet, er dette naturligvis 
en Misforstaaelse , hvad der vil fremgaa ved et nærmere 
Studium af mine Publikationer, men jeg taler Le. ganske 

vist kan om dé Skud, der først ere vandrende, derpaa op- 
rette og assimilerende, fordi jeg i det Hele var tvunget til 
at presse min Text sammen til højst 6 Ark. Til Wittrocks 
Fremstilling vil jeg gjøre et Par Bemærkninger: hans 3die 
Skudform kan ikke opstilles som en selvstændig, da den kun 
er Begyndelsen til et Skud, der senere bliver et opret Assi- 
milationsskud ; den er ganske vist Plantens Overvintrings- 
skud, men ikke det eneste; thi paa Basis af de assimilerende 
Skud staa unge oprette Skud, der overvintre paa forskjelligt 
Udviklingstrin. Hans første Skudform er kun en lidt til— 
læmpet Form af Udløberne, vist fremkaldt ved Tilfælde, og- 
som ikke bør skilles skarpt fra de egentlige Udløbere; at 
den døer ved Aarets Slutning, finder jeg ikke Bevis for. 
Efter min Mening har Phragmites kun 2 væsentlig forskjel- 
lige vegetative Skudformer : a) det strax oprette, rene Assimila- 
tionsskud og b) det først paa en større eller mindre Stræk- 
ning vandrende Skud, der tilsidst bøjer lodret op og bliver 
som a. — De samme to Skudformer findes hos mange andre 
vandrende Skud f. Ex. Psamma (se ovenfor), Agropyrum 
jtmceum (se „Psammof. Form." Fig. 13) o. a. 

Sumpvegetation træffer man i denne Egn iøyrigt for- 
trinsvis i Grøfter, i Kanalerne ved Gaardbogaards Sø og 
i forskjellige smaa Mosehuller. I dybe, skyggefulde Grøfter 
kan man forøvrigt træffe helt andre Planter, der nærmest 
maa høre helt andensteds hen, f. Ex. Blechnum og Polypodium 
Phegopteris i Grøfter paa Sandmarker ved Kannestederne. 

Følgende Arter findes : 

Equisetum limosum. Scirpus lacuster; alrn. i Raabjerg 
Sø, men danner ikke kraftige eller tætte Bestande. Carex 
stricta; ved Hulsig fandtes midt i en udtørret Dam med 
Nuphar en Tue, som var c. 2 M i Tværmaal, og hvis Midte 
var døet bort, hvorpaa det afdøde Parti var blevet erstattet 
af anden Vegetation. Eleocharis palustris; yderst alm. Jim- 
cus atricapillus, lampocarpus, supinus, bufonius, conglomeratus. 
Acorus. Typha latifolia. Sparganium simplex og minimum. 
Iris Pseudacorus. Alisma ranunculoides. Menyanthes; ved 
Starholm var der en hel lille Eng, næsten dannet alene af 
denne; den var bleven slåået, saa at næsten alene Rod- 
stokkene vare tilbage. Banunculus Lingua. Caltha pal. med 
f. radicans. Lythrum Salicaria. Angelica silvestris. Cicuta 

virosa. Lycopus europæus. Bidens cemua og Formen radiata. 
Achillea Ptarmka. Veronica Anagallis, V. scutellata. Co- 
marum. Lysimachia thyrsiflora og vtUgaris. Polygonum 
amphibium. Galium palustre. 

12. Vaade Sandflader. 

Der findes en Mængde Lokaliteter i her omtalte Egn, 
hvis Bund er Flyvesand, hvis Overflade er vandret eller dog 
nærmer sig dertil, og paa hvilke Grundvandet staar saa højt, 
at de ere meget fugtige; Vandet staar ofte i Sommertiden 
pletvis ovenpaa dem. Disse Flader have en ejendommelig, 
meget aaben Plantevæxt. Denne er vistnok paa mange 
Steder kun en Overgangsdannelse, og vil i kort Tid forandre 
sig: blive tæt, gaa over til Eng med Pil og Star. 

Jeg har i 1890 nord for Hulsig set store Sandflader, 
som tildels vare under Vand, og til hvilke Plantevæxten 
havde udsendt sine Blænkere i Form af en, pletvis ret tæt, 
Vegetation af Juneus lampocarpus, til Dels med nedliggende 
og rodslaaende Exemplarer; det var en Lampocarpus- 
Bestand, i hvilken der fandtes enkelte Exemplarer af Agro- 
stis alba f. stolonifera og Eleocharis palustris. Ikke langt fra 
dem laa andre Flader, som vare helt over Vandet og noget 
tørrere, formodentlig formedelst Sandflugt, og her havde en 
anden Vegetation begyndt at indfinde sig. Nogle af de første 
Arter synes at være Salix repens og Juneus balticus, der 
pletvis dannede større eller mindre Selskaber, den første lave 
kredsrunde Tuer, aabenbart dannede af et eneste, maaske 
af Frø grundlagt Individ. Paa Sandbunden mellem dem 
voxede f. Ex. en hel Del hapaxanthe Arter: Eryihræa litto- 
ralis, Juneus capitatus i stor Mængde, Radiola millegrana, 
Centunculus, Euphrasia officinalis; dernæst en hel Del andre 
smaa Urter, saasom Brosera rotundifolia og intermedia, Sa- 
gina nodosa, Juneus anceps, Lotus comimlatus, Lycopodium 
inundatum, Pyrola minor. Ved fortsat rolig Udvikling vil 

7 

denne Vegetation maaske forandres til en Eng med Star og 
Pil, eller til Lynghede — alt efter Bundens Fugtighed. 

Andre Lokaliteter ere væsentlig bevoxede med Juncus 
Balticus. Dens tynde Skud, af Vt M Højde, stikke i stor 
Mængde frem af Sandet, til dels i tydelige Rækker formedelst 
Rodstokkens elegante Væxt, og mellem dem ser man det 
blottede Sand, hvor man kan træffe Puder af Pil (S. repens), 
Exemplarer af Carex vulgaris, C.flava, Fyrola minor, Lottes 
corniculatus, Erica, Drosera rotundifolia, Empetrum, Carda- 
mine pratensis, Erythræa littoralis, Luzula mtdtiflora, Ly- 
thrum, Agrostis alba, Juncus anceps, Lycopodium inundatum, 
Badiola o. a. Juncus Balticus kan i Forening med lidt Pil 
danne vidtstrakte Bevoxninger. 

Omkring Søerne har man ligesom paa Fanø Lejlighed 
til at se elegante Bæltedannelser af Planterne, frem- 
kaldte ved de forskjellige Fordringer til Fugtighed , som de 
forskjellige Arter stille. Jo fladere Terrænet er, desto bredere 
ville disse Bælter kunne blive, og desto tydeligere vil Karak- 
teren træde frem. Derfor ere Vest-Jyllands store Sletter saa 
fortrinligt egnede til at give en klar Forestilling om de for- 
skjellige Arters forskjellige Fordringer og om den Rækkefølge, 
i hvilken de ordne sig om Vandene. Disse Bælter ville svare 
til Samfund, der findes andensteds, fjærnere fra Søerne, og 
ere omtalte i det foregaaende. 

Ved Mile-Søerne tror jeg, at man vil kunne skjelne mellem 
følgende Bælter: 

A. Equisetum limosum og Eleocharis palu- 
stris repræsentere i Regelen det yderste Bælte af Sump- 
vegetation. Den sidste Art egner sig ikke til Navngivning af 
et bestemt Bælte, thi den synes at kunne strække sig over 
flere. Til dette Bælte hører ogsaa nærmest Sparganium 
simplex. 

B. Lobelia-Bæltet. Paa sine Steder er det mange 
Metre bredt. Lobelia Dortmanna voxede paa sine Steder i 
stor Mængde, dels i selve Vandet, dels paa Bund, der var 

bleven tørlagt veti Sommerens Hede og tørre Luft. Den 
hører til Tueplanternes Type, har et lodret, hurtigt bort- 
døende Rhizom; Blomsterstandene staa i Almindelighed en- 
ligt, da Forgrening af Rhizomet synes sparsom. Den maa 
vist hovedsagelig formere sig ved Frø, og Individerne staa 
temmelig spredt, saa at der mellem dem er rigelig Plads til 
Litorella's , formedelst Udløberdannelse sammenhængende 
Tæppe, men i Regelen sees dog kun den nøgne, af et meget 
tyndt Dyndlag og Alger sværtede Sandbund mellem Planterne. 

Hosstaaende Billede (Fig. 10) 
fremstiller Lobelia i dens Efter- 
aarsstadium ; alle de hvide 
Blade høre til det afblomstrede 
Hovedskud I og ere døende; 
II ere derimod to friske, mørke- 
grønne Sideskud, ved hvilke 
Planten overvintrer. Rødderne 
ere meget talrige, ugrenede, 
hvide. 

Til Lobelia-Bæltet bør ogsaa 
Littorella lacustris henføres, selv 
om de ofte voxe hver for sig. 
Om Grunden hertil er den for- 
skjellige Voxemaade, veed jeg 
ikke. Littorella er nemlig en vandrende Plante, der fra sine 
smaa Rosetskud udsender tynde Udløbere, som frembringe 
nye Rosetter. Udløberne kunne være blot 1 Stængelled lange, 
men ere oftest flere og begynde da med et lille Lavblad tæt 
nede ved Grunden. Rødderne bryde frem under Udløberens 
Udgangspunkt; selve Udløberen har ingen Rødder (Fig. 11). 
Paa lavt Vand hæver den sine Blomster op over Vandet, 
og man ser den ogsaa rigt blomstrende paa tørlagt Bund, 
med de lange Støvdragere dirrende i Vinden. Den er som 
bekjendt Vindbestøver. Paa dybt Vand bliver den kraftigere, 
men blomstrer ikke. N. for Hulsig findes nogle, nu ifølge 




Fig. 10. Lobelia Bortmanna (Vi) 

fra Madum Sø i Rold Skov, 

i Slutningen af September. 

Fig. 11. IAttorella lacustris. 

A, en Plante i nat. St. med 3 Skud, der hver ere udviklede dels som 

udløbende, dels som oprette. B viser en Udløbers Udspring fra Moder- 

axen. (7, Tværsnit af et Blad (der er 3 Nerver og en Mængde Luftrum ) 

D, en Udløber gaar over i en opret, kortleddet Skuddel. 



M. Pedersen udtørrede Søer; i en af dem fandtes paa det 
dybeste Sted en døende Littorella-Bevoxning; Grundvandet 
laa i 44 Cm Dybde. I en anden var Littorella-Bevoxningen 
endnu paa enkelte Steder grøn og frodig, og Grundvandet 
var her i 41 Cm Dybde. 

Hvor Littorella-Bevoxningen er tæt, trives der som oftest 
ingen anden Blomsterplante. Enkelte Steder i disse Hulsig- 
Søer voxer med den: Hydrocotyle, Peplis Portula, Pilularia, 
Carex vulgaris, Lythrum, Polygonum amphibium o. a. — for- 
modentlig Begyndelsen til, at den fortrænges fra Pladsen; 
navnlig fortrænges den ifølge M. Pedersen af Lythrum og 
Polygonum amphibium. Paa en Lokalitet ved de udtørrede 
Søer n. for Hulsig, hvor Polygonum amphibium og Eleocharis 
havde fortrængt Littorella, var der 35 Cm til Grundvandet, 
men et andet Sted, hvor IAttorella havde holdt sig (tildels 
var døende), var der 41—46 Cm. 

C, Som det næste Bælte synes det frisk grønne og med 
talrige gule Blomster smykkede Bælte af Ranunculus 
reptans (og paa lidt tørrere Bund B. Flammuia) at burde 

opføres. Det svarer vist omtrent til Hydrocotyle-Bæltet i 
Sydvest- Jylland (se Exkursionsberetningen for 1893). Denne 
Art findes jo ogsaa almindelig i Skagen-Egnen især i Grøfter, 
men jeg saa den ikke danne slige Bælter som i det sydvest- 
lige Nørrejylland. Banunctdus reptans optræder forøvrigt ingen- 
lunde langs alle Bredder, somme Steder endog kun pletvis, 
hvilket vel i det Hele gjælder de fleste af de bæltedannende 
Arter. Undertiden er den i meget tætte Masser og har brun- 
lige Stængler. 

Dette Bælte hører hjemme paa den ikke vanddækkede 
Bund lige paa Grænsen af Vandet. Det vil til sine Tider 
(Vinter, Vaar) aabenbart være oversvømmet, til andre Tider 
(Sommeren) ligge tørt. Bunden er Sand. Grundvandet 
synes efter Maalinger af M. Pedersen at kunne ligge i for- 
skjellig Dybde (ved Milesøerne c. 32 Cm , ved Hulsigsøerne 
30, 38, 50, 55, 58 og 80 Cm). Til dette Bælte høre en Del 
enaarige Arter, saasom Juncus capitatus, J. pygmætis, J. 
bufonius, Bulliarda aquatica, endvidere nogle overjordisk 
krybende saasom Peplis Portula, Pilularia, Heleosciadium 
inundatum, Lycopodium inundatum, Agrostis alba; endvidere : 
Carex Oederi, Eleocharis palustris og uniglumis, Aira uligi- 
nosa, Echinodorus ranunculoides, Malaxis paludosa. 

Agrostis alba f. stolonifera optræder enkelte Steder i stor 
Mængde, strækkende sine indtil 1,10 M lange Skud ud over 
Sandet; i Begyndelsen ligge de løst (ligesom hos Glyceria 
maritima % men snart fæstes de ved Rødder fra Bladfæstene. 
Den optræder baade klitdannende og engdannende, alt efter 
Forholdene. 

En lille udtørret Sø ved Milen havde (efter M. P.) en 
Vegetation, som svarede til dette Bælte, idet der fandtes 
Pilularia i Mængde, Heleosciadium, Echinodorus, Polygonum 
amphibium, Plantago maritima, Eleocharis m. fl. Grundvandet 



*) Se Warming, Botan. Exkursioner, I, Fra Vesterhavskystens Marskegne 
(Videnskabel. Meddelelser 1890). 

laa i 32 Cm Dybde. En saadan Vegetation vil sikkert med 
Tiden, hvis Vandstandsforholdene blive de samme, gaa over 
til Erica-Myrica-Hede. 

I mange Grøfter træffer man den samme Vegetation, 
desuden andre Arter, f.Ex.Myosotis cæspitosa, ligesom den 
selv samme 6røft overhovedet kan huse en meget forskjellig 
Plantevæxt efter Vandets Stand i den. Paa Grøfternes Sider 
vil man kunne træffe Mængder af Bydrocotyle, af Hepaticæ 
f. Ex. Marchantia, Pellia sp. 1 ), endvidere Phegopteris polypo- 
dioides. 

D. Juncus-Balticus-Bæltet. Saaledes kunde man 
maaske betegne det næste Bælte, da Salix repens, som er 
saa almindelig her, ogsaa findes saa at sige overalt. Grund- 
vandet ligger paa sine Steder endog 1— 1,25 M dybt. Stæng- 
lerne af den nævnte Juncus voxe her i elegante Rækker, indtil 
V«M. høje; Sandet sees overalt mellem dem. 

Foruden de to nævnte, der omtrent ene kunne dække 
vidt strakte Flader, voxe her Juncus anceps, Epipactis palu- 
stris, Pyrola minor, Parnassia, Eleocharis palustris og uni- 
glumis, Agrostis alba, Eriophorum angustifolium, Lotus corni- 
culatus, Cardamine pratensis, Empetrum osv. 

Hvad det angaaer, at en Eng- og Kjærplante som Epi- 
pactis palustris voxer paa en ren Sandbund, paa Steder hvor 
der dog er saa langt til Grundvandet som her, da synes det, 
at det fugtige Sand tilfredsstiller ikke blot dens, men ogsaa 
andre fugtighedselskende Orkideers Behov, saaledes som 
det ovenfor (S. 78) anførte ogsaa antyder. 

Pyrola minor voxer mange Steder i Skagensegnen paa 
Sandbund og i brændende Sol. Ved Sammenligning af dens 
Bladbygning med den hos de i Hornbæk Plantage i Skygge 
voxende Arter viste der sig følgende: Solformen havde tykkere 
Blade end Skyggeformen (sammenlign Fig. 12 A med H), 



J ) Marchantia ifølge M. Pedersen særligt ved ældre, konstante Vandløb, 
mellem Blomsterplanter, Pellia mere i nydannede Grøfter, paa bare 
Brinker eller Jordsider. 

hvilket fremkom dels ved Forøgelse af Cellelagenes Antal, 
dels derved at de enkelte Celler bleve større og tildels endog 
nærmede sig noget til Armpalissadecellers Karakter derved, 




Fig. 12. Pyrola minor. 

A—G fra Studeli Mile (Sol); H—M fra Hornbæk Plantage (Skygge). 

ei, Undersidens Hild; es, Oversidens Hud. 

at de fik Indbugtninger. Spalteaabningerne frembød følgende 
interessante Forhold; medens der var typisk udviklede, nor- 
male Spalteaabninger paa begge Sider af Skovplantens Blade 
(J—Kere fra Oversiden, L—M fra Undersiden), havde Sand- 
og Solplanternes Blade kun paa Undersiden normale Spalte- 
aabninger (F—G) , men Oversidens vare fejlslaaede efter at 
være naaede til et vist Udviklingstrin (se 2? — E), formodent- 
lig en direkte Følge af de omgivende Naturforhold. Denne 
ontogenetiske Udviklingshistorie kaster Lys over den fylo- 
genetiske. 

Eriophorum angusbifolium kan danne Bestande paa Sand- 
bund med Udelukkelse af næsten al anden Vegetation, men 
dog ikke tættere end, at Sandet er overvejende over Plante- 
væxten. Da den har ret lange Udløbere, staa dens Skud 
temmelig spredt og enligt. Ovenfor (S. 69) ere de sydøst for 
Milesøerne fundne Eriophorum- Bestande allerede omtalte 

• 

med de indstrøede Arter. I disse Eriophoreta kan der findes 
store gul-grønne Pletter, væsentlig dannede af Carex vulgaris- 
Eriophoreterne betegne en højere Vandstand end Balticeta. 
En anden Variant af Vegetation under lignende Vandforhold 
har M. Pedersen noteret; en lille Sænkning, 5M i Tværmaal, 
var bevoxet med Polytrichum piliferum, desuden fandtes 
nogle Alger og Hepaticæ. I Midten af Sænkningen var Poly- 
ÉncArøw-Bestanden grøn, og Vandet fandtes i 44 Cm Dybde, 
ud mod Randen var den brun og mindre tæt og her var 
Vandet i 58 Cm Dybde. 

E. Erica-Myrica-Bæltet. Disse to Planter synes 
nogenlunde at følges ad og at stille de samme Fordringer. 
Grundvandet fandtes i 50 Cm Dybde paa en med Erica, 
Myrica, Drosera, Narthecium og Bhynchospora bevoxet Slette 
ved Aalbæk, i 58 Cm Dybde paa en Myrica-Slette ved 
Gaardbogaard, og i 80 Cm Dybde paa en med store Mængder 
af Erica og Myrica, desuden med lidt Calluna bevoxet Slette 
ved Raabjerg Sø (M. Pedersen). Bunden er ikke længere rent 
Sand, men en mere eller mindre mægtig Mor-(Tørve-)dannelse. 
De to Arter synes at maatte have anden Vegetation gaaende 
forud. 

Der er vide Strækninger, som kunne betegnes som 
Pors-Hede; de have en egen, kraftig, mørkegrøn Tone, 
som kan kjendes i lang Afstand, og betegne vist ,en Bund, 
der med Fordel vil kunne opdyrkes. Disse Strækninger vise, 
at vi bør opstille dette Bælte som en egen Formation. 

P. Det næst højere Bælte er Lyngheden, dannet af 
Calluna, Empetrum osv.; det strækker sig allerede opad Klit- 
foden, og endelig i 

G, naa vi den egentlige Klitvegetation, enten Hjælme- 
vegetation eller dæmpet og halvdæmpet Klit, betegnende 
Steder, hvor Vinden har Qphobet Sand paa de af Naturen 
vandrette Sletter. 

I Milesøerne er der efter M. Pedersen smaa Holme 
(Klitter), temmelig høje i Forhold til Omfanget, hvor de nu 

nævnte Bælter fremtræde med „næsten mathematisk Nøj- 
agtighed" ; nederst i Vandet er der en Littorella- Vegetation, 
ovenfor den følger Bæltet med Peplis og Pilularia ; over det 
Bæltet med Ranunculus reptans, derover først Cyperaceer og 
Erica, og sluttelig øverst Calluna. 

13. Eng-Dannelser. 

De naturlige Enge, der findes her paa Jyllands Nord- 
spids, synes at kunne henføres til væsentlig to Typer, hvis 
Plads i den Bælterække, som iagttages om Søer, vistnok bør 
sættes mellem D og E (Juncus-Balticus- og Erica -Myrica- 
Bæltet). Der mangler her, som angaaende andre Vegetationer, 
de nødvendige Bund , Grundvand m. m. omfattende Under- 
søgelser, for at en nøjere Bestemmelse kan fastsættes. Den 
ene Type er Graaris-Engen r den anden Star-Engen. 

A, Graaris-Engen. Salix repens er en yderst al- 
mindelig Plante, som træffes under meget forskjellige For- 
hold. Meget ofte danner den friskgrønne Bevoxninger i Lav- 
ninger mellem Klitterne, i hvilke mange andre Planter, til- 
dels med ret iøjnefaldende, farverene Blomster findes , f. Ex. 
Lotus corniculatus , Anthyllis, Pyrola minor , Pedicularis- 
Arteme, Polygala vulgare, Platanthera solstitialis, Eryihræa 
littoralis, Sagina nodosa, Parnassia (se Tavle 4). Disse af- 
give god Græsning for Faar. Andre Steder, hvor Bunden er 
endnu fugtigere og Grundvandet nærmere, kan den danne en 
virkelig Graaris-Eng, der bliver slaaet med Le af Beboerne 
og bruges som Græshø. Grunden til en saadan Eng lægges 
aabenbart af de ovenfor (S. 97) nævnte vaade Sandflader. 
Først indfinde Alger, Halvmosser, Juncus bufonius, capitatus, 
lampocarpus o. a. A., Scirpus paueiflorus, Parnassia, Agrostis 
alba, Radiola, Centunculus, Eryihræa littoralis, Sagina nodosa 
o. fl. sig mellem Pileskuddene eller Piletuerne, men efter- 
haanden som nye saadanne grundlægges og de ældre brede 
sig til Siderne, ville disse spinkle Arter trænges mere tilbage, 
Pilene og de med dem indblandede Star-Arter faa Overhaand. 

Man faar tilsidst en frisk grøn Eng, hvis Plantedække ha 
omtrent 10 — 12 Cm Højde, og som er dannet (overvejende) a 
Pil, Eriophorum polystachium, Juncus- Arter, Carex - Arter 
navnlig C. vulgaris, flava og Oederi, Nar dm strictus (dei 
findes baade paa meget tør og paa ret fugtig Bund), Pedi- 
cularis silvatica og palustris, enkelte Exemplarer af Calluna 
og Erica, osv. Grundvandstanden for denne Vegetation fandt 
jeg 25. Maj under 0,5 Meter. 

B. I andre Tilfælde blive Star -Arterne overvejende 
over Graariset, og der danner sig en hovedsagelig af Careoo 
vulgaris (Goodenoughii) sammensat Eng, som de paa Fanø- 
Exkursionen fundne (se Beretningen om denne). Bunden er 
som i andre Enge ret moragtig, et Filt af seje Rødder og 
Rodstokke. 

Ved Starholm (der maaske har sit Navn heraf, maaske 
efter „Stær", jydsk «Star") var der smukke, friskgrønne Star- 
enge med 20 — 30 Cm høj Plantevæxt. Vandstandsdybden 
var c. 50—70 Cm. Lignende fandtes ved Skagen v. f. Kirke- 
klit, ved Hulsig osv. 

Følgende Arter fandtes i denne Plantevæxt: 

Carex vulgaris, C. panicea, C limosa, C. stellulata, C. 
rostrata, C. flava, C. Oederi, C. dioica og C. filiformis; Eleo- 
charis palustris (pletvis i stor Mængde, bestanddannende, for- 
modentlig fordi Bunden er vandrigere); Scirpus pauciflorus; 
Triglochin palustre og maritimum; Equisetum limosum; Orchis 
maculata; Platanthera solstitialis; Epipaciis palustris; Narthe- 
cium (sparsom); Anthoxanthum odoratum; Aarostis alba og 
vulgaris; Holcus lanatus og mollis; Festuca ruora; Sieglingia 
decumbens; Enodium coeruleum; undertiden Nardus. — Jun- 
cus filiformis og squarrosus, hvis udspærrede Blade paa sine 
Steder trænge alt Andet til Side. Luzula multiflora; Salix 
repens; paa sine Steder S. h'astata samt formentlige Bastarder 
mellem disse to; Eanunculus Flammula, ofte i Mængde; Caltha 
palustris; Polygonum amphibium; Linumcatharticum; Poten- 
Ulla anserina, P. Tormentilla, Comarum palustre. — Gentiana 
Pneumonanthe; Menyanthes; Lathyrus pratensis; Vicia Cracca; 
Orobus tuberosus (smalbladet) ; Caraamine pratensis; Par- 
nassia palustris; Polygala depressum; Epilobium palustre; 
Viola palustris; Drosera rotundifolia; Lychnis flos cuculi; 
Stellaria palustris; Pedicularis silvatica og (mindre hyppig) 

P. palustris, Bhinanthus minor, Euphrasia officinalis x ), Bru- 
nella vulgaris, Lysimachia vulaaris og thyrsifiora , Lythrum 
Salicaria (stod nu overalt i Blomst, og optraadte paa sine 
Steder, især hvor der nylig var pløjet (M. P.), i overordentlig 
Mængde og med en usædvanlig Styrke i Farven), Andro- 
meda polifolia (sjælden) , Oxycoccus palustris (hvor der er 
Sphagnum), Vaccinium uliginosum, Pyrola minor, Galium 
palustre og uliginosum, Cirsium palustre, Arnica montana, 
Hypochæris maculata, Succisa pratensis (paa sine Steder i 
saadan Mængde, at Plantevæxten „ violetter "). — I Bunden 
er der mange Mosser {Sphagnum, Hypnum, Aulacomnium). 
Desuden findes indstrøet hist og her Exemplarer af Myrica, 
Erica, Empetrum, Calluna, o. a. ^ 

De nævnte Planter have selvfølgelig ingenlunde saa ens- 
artede Fordringer, at de voxe alle sammen overalt paa, 
hvad man vel kan regne med til Star-Eng; der er tydelig 
nok Forskjel i Fordelingen, nogle (som Arnica og -Hypo- 
chæris) søge især de højere Pletter, andre (som Caltha) især 
de lavere; men det vil kræve meget omfattende Under- 
søgelser, før end man faaer Rede paa Grundene til For- 
delingens Forskjelligheder. Et Sted fandtes der en over- 
ordentlig skarpt afgrænset Plet af Oarex vulgaris, der ved 
sin gulgrønne Farve udhævedes stærkt over for den øvrige 
Vegetation; ifølge Hr. Plantør Jeckel skal der paa saadanne 
Steder findes Tørv i Bunden, som Rødderne kunne naa. 

Ifølge Raunkiær ere disse Enge for en stor Del Kunst- 
produkter derved, at de holdes under 'Leen. Hvis dette 
ikke var Tilfældet, vilde Erica Tetralix spille en anderledes 
stor Rolle, end den nu gjør. Ved Gaardbogaard saa vi et 
Tilfælde, der bekræfter dette, idet der i Engene tæt ved 
Gaarden fandtes en Mark, hvor Plantevæxt med rigelig 
Klokkelyng under en ret Linie stødte op til en andeh, der 
var ganske uden denne; den sidste havde været slaaet, og 
dette taaler Klokkelyngen ikke. 



*) Rhinanthaceerne spire sent, ere typisk enaarige, undtagen Pedi- 
cularis- Arterne, der ere 2aarige med Knopskæl, og Lathrcea. 

14. Erica-Myrica-Heden. 

Det er selvfølgelig umuligt at faa den rette Forestille 
om Vegetationens Fordrihger og Udviklingshistorie ved sai 
kortvarige Besøg som dem, jeg har haft Lejlighed til at gjøri 
paa Jyllands Nordspids. Der er mange Spørgsmaal at løsi 
for senere Undersøgere, bl. a. ogsaa det, hvorledes den ovei 
nævnte Vegetation har udviklet sig. Jeg formoder, at den 
mange Tilfælde er fremgaaet paa Grundlag af de i det Fore- 
gaaende omtalte Enge, i andre Tilfælde maaske direkte paa 
en vaad Sandflade som de ovenfor S. 97 fif. nævnte. 

Jordbunden er nu sej, mørkebrun, moragtig — en Tørve- 
dannelse paa Sandbund. Vegetationen er dannet fortrinsvis 
af lave Buske, og den har en kraftig mørkegrøn Tone der, 
hvor Myrica er overvejende. Da Terrænet overalt vexler 
lidt i Højde, findes ogsaa tilsvarende Vexlinger i Vegetationen. 
Eet Sted er der næsten ren Porsvegetation, et andet Sted 
mere af Klokkelyng eller en jævn Blanding af de to Planter, 
eller Hedelyng, Revling og Mosebølle blandes ind med i 
større eller mindre Mængde, eller ogsaa optræder der store 
Mængder af den gulblomstrede Narthecium, saa at Terrænet 
faaer en gul Tone. Ogsaa Gentiana Pneumonanthe og de to 
Rhynchospora-Arter ere Karakterplanter for denne Bund. 
Det er formodentlig smaa Vandforskjelligheder i Bunden, 
som fremkalde disse Variationer, muligvis have menneskelige 
Arbejder ogsaa været paa Spil. 

Grundvandstanden synes at være ret forskjellig. Paa en 
Porsslette ved Gaardbogaard , der har udviklet sig ovenpaa 
en Stetislette, fandt M. Pedersen den (8. Aug.) at være 58 Cm; 
paa en »vaad Hedeslette*, hvor Narthecium voxede i stor 
Mængde, dernæst Myrica, Drosera og Erica m. fl., laa den 
(2. Aug.) i 30 Cm Dybde. Et andet Sted fandt M. Pedersen paa 
den ene Side af en Vej dyrket Mark (god Kløvermark) med 
Grundvand i 55 Cm Dybde, paa den anden Side udyrket 
(ugrøftet) Mark fortrinsvis med Erica, dernæst Calluna, 

Drosera, Potentilla Tormentilla, Salix repens , Euphrasia, 
Gentiana Pneumonanthe, Trifolium, Juncus- og Sphagnum- 
Arter med Grundvandet i 50 Cm Dybde. En Erica- Slette 
ved Raabjerg-Præstegaards Sø havde Grundvand i 80 Cm 
Dybde; paa den voxede Calluna, Vaccdnium uliginosum, 
Potentilla Tormentilla, Salix repens, Empetrum, Drosera rot, 
Hypnum purum, H. crista castrensis. I en „Hedemose" ved 
Aalbæk var Dybden 60 Cm (M. P.). 

Ganske den samme Vegetation findes paa Jyllands Syd- 
vestkyst, f. Ex. Karls Mærsk Hede (se Fanøexkursionen, S. 82). 
De forefundne Arter ere: 

A. Dværgbuske og Halvbuske. 

Myrica Gale; blomstrer i Maj. Naaer paa sine Steder 
Vs M Højde. Erica Tetralix ; i Juli overalt i Blomst. Vac- 
cinium uliginosum; V. Vitis idæa (sjælden); V. Oxycoccus 
(enkelte Steder, hvor Sphagnum har udviklet sig). (Andro- 
meda polifolia forekommer i Egnen og findes vist ogsaa paa 
denne Lokalitet). Calluna vulgaris (i Juli er den endnu ikke 
i Blomst). Empetrum. Salix repens. 

B. Urter 
(alle fleraarige undt. c. 6 Hapaxanther, af hvilke de 4 ere Snyltere). 

Cyperaceæ: Scirpus cæspitosus. Eriophorum angusti- 
folium. Carex panicea. Bhynchospora alba og fusca. — Jun- 
cus-Arter. Gramineæ: Enodium coeruleum. Nardus strictus. 
Aira uliginosa. Jjidt Anthoxanthum. Agrostis vulgaris. — 
Narthecium ossifragum. Drosera rotundifolia og intermedia. 
Viola canina. Lotus corniculatus. Trifolium repens. Cor- 
nus suecica. Potentilla Tormentilla. Pinguicula vulgaris. 
Gentiana Pneumonanthe. Badiola. Centunculus og Lycopo- 
dium inundatum. Pyrola minor. Pedicularis silvatica. Eu- 
phrasia officinalis og minor (sjælden). Odontites rubra. 
Arnica montana. Hieracium PUosella. Succisa pratensis. I 
Bunden er der mange Mosser og Halvmosser. Pellia ej)i- 
phylla er yderst almindelig, især paa Grøftekanter og i lidt 
okygge ; sjældnere er den elegante Fossombronia pusilla. 

Af Mosser er det navnlig Polytrichum- og Hypnum- 
Slægterne, der findes {Hypn. squarrosum osv.) Af Laver er 
der faa (Peltigera camna f. Ex.). 

Denne Dværgbusk-Vegetation er vistnok et naturlig 
Slutningsled i Udviklingen, saa længe Vandstandsforholden 
ikke forandre sig. . ,, . . 

Paa mange S.teder afskrælles Lyngskjolden pletvis 
Der tilbyder sig da Lejlighed til at se, hvorledes Plante 
væxten vender tilbage paa saadanne Steder. Paa de nyli| 
afskrællede, endnu ret nøgne, sortebrune Pletter sees en De 
Arter, der vandre ved Hjælp af Sporer, smaa Frø eller smai 
Bulbiller : en Vegetation af Alger overtrækker ofte først der 
blottede Bund; et Sted var det en Phycoporphyrin dannende 
Zygnema, der farvede Jorden smudsig brun-violet; andre 
Steder er der andre Alger, f. Ex. Oscillatoria eller andre 
blaagrønne Alger, der danne et fedtet Dække, paa hvilket 
Foden let glider. Dr. Kolderup Rosenvinge har paa en 
slig Bund (Kannestederne, 26. Maj) fundet : sterile Zygnema 'er 
i Mængde, Arter af Stigonema, Aphanothece, Palmogloea, 
Schizothrix og Gloeocapsa. Af højere Planter findes Lyco- 
podium inundatum (der sikkert formerer sig ved sine Sporer; 
den er jo ogsaa den eneste europæiske Lycopodium, hvis 
Forkim 1 ) ere fundne i større Mængde, nemlig ved Rostock 
af Gobel) ; den sees almindelig krybende hen over den brune 
tørveagtige Lyngskjold, og dens efter et godt Aarstid bort- 
døende Skud tegne endnu længe deres Vej paa Fladen. Frem- 
deles : Drosera- Arterne ; Pinguicula (dens smaa Kimplanter høre 
til de allerførste Planter, der sees); Juncus bufonius og J. 
lampocarpus; Badiola; Euphrasia officinalis; Sagina nodosa 
(dens smaa Dværgskud i de øvre Bladaxler ere ægte Bul- 
biller, der let falde af og spire) ; Sagina procumbens; Banun- 
culus Flammula; Agrostis vulgaris; Pedicularis silvatica; 
Odontites osv. — En Del af disse Arter ere hapaxanthe; 
det gaar her som andensteds, at de fgfrste Kolonister ere 
en- eller toaarige Arter. Mange Exemplarer af den tidligere 



J ) Een Gang har man jo fundet Forkim af L. annotinum (I Schweiz: 
Frankhauser 1872; se Botan.Zeit. 1873). 



Digitized by 



Google 



111 

Vegetation have efterladt levende Dele i Bunden, fra hvilke 
nye Skud skyde frem, især paa Grænserne af de enkelte 
Spadestik; saaledes vil man her kunne finde Skud af Salix 
repens, Carex vulgaris og panicea, Erica og Calluna (der 
begge udsende ogsaa Kimplanter), Enodium osv., og saa- 
ledes samt gjennem Frøudsæd vender den gamle Vegetation 
efterhaanden tilbage. — Paa en formodentlig afbrændt Plet 
var Antennaria dioica indvandret i stor Mængde, medens 
der slet ingen fandtes paa Heden ved Siden af; desuden 
havde følgende indfundet sig: Lotus corniculatus , Luzula 
multiflora, Viola canina, Kimplanter og Skud af gamle 
Planter af Lyng. Af Lav og Mos var der intet. — Paa en 
anden Plet var der skaaret Lyngtørv; her mylrede Poly- 
trichum-Skud frem, desuden fandtes Calluna, Erica, Vacci- 
nium uliginosum, Eriophorum latifolium, Salix repens, Pedi- 
cularis silvatica, Drosera, Juncus squarrosus; af Laver var 
der ingen. 

17. Lyngmoser. 

Paa Exkursionen fik vi ikke Lejlighed til at besøge en 
egentlig Mose. Saadanne findes dog f. Ex. vest f. Gaardbo-Sø, 
ved Tolshave o. a. St. x ). Den sidste besøgte M. Pedersen ; den 
synes at være en Lyngmose af Vildmosernes Art; den er 
lejret i Dobber og ogsaa hen over Rimmer. Lyngen var 
høj og kraftig, og af andre Arter noteredes: Andromeda 
polifolia; Vaccin. uliginosum; Erica; Myrica; Salix repens 
og aurita; Empetrum; Betula pubescens i høje Exemplarer; 
Juniperus communis; Rubus plicatus; Lastræa Thelypteris; 
Bhynchospora alba og fusca; Carex Pseudocyperus; Enodium 
coeruleum; Nardus; Potentilla Tormentilla; Lotus corniculatus; 
Hydrocotyle vulgaris; Campanula rotundifolia ; Succisa pra- 
tensis; Hieracium Pilosella; Hypochæris radicata; Achillea 



J ) Jap e tus Steenstrup taler om Moser i sin Afhandling „Om 
Martørven i det nordligste Jylland ", Krøyers Tidsskrift. Bd. 2. 

Millefolium og Ptarmica; Arnica montana; Hieracium um- 
bellatum; Cirsium palustre. Tørv er gravet, og de i Dobberne 
liggende Dele af Mosen ere fulde af Huller. J hvert ny- 
stukket Hul kommer der Skarer af Hepaticæfrem; ofte kunde 
man i en Haandfuld tage en halv Snes Bryofyt-Arter op. 
Ogsaa paa Overfladen under Lyngen trivedes en Rigdom af 
dem" (M.P.)- 

I Sørig Mose, vestf. Gaardbo Sø, fandt jeg intet mærk- 
værdigt; den syntes meget gjennemgravet og omrodet. 

